Kisah Fenomena Alam Yang Membantu Tentera Uthmaniyyah Membebaskan Konstantinopel

Para cendekiawan Khilafah Uthmaniyyah khususnya ahli geografi dan ahli falak Sultan Muhammad al-Fateh telah mengkaji dengan mendalam dan terperinci siri percubaan menawan Konstantinopel oleh umat Islam terdahulu. Mereka faham bahawa aspek cuaca dan hukum alam sepanjang April dan Mei 1453 perlu dititikberatkan dan diberi perhatian.

Kitab tulisan Ziyad Abu Ghanimah bertajuk As-Sultan al-Mujahid Muhammad al-Fateh menunjukkan Sheikh Khairuddin, Sheikh Sirajuddin al-Halbi dan beberapa guru terbaik dalam ilmu matematik, geografi, sejarah, dan linguistik dipilih bapa Sultan Muhammad al-Fateh, iaitu Sultan Murad bagi mendidik anaknya sejak kecil lagi. Disebabkan itulah Sultan Muhammad al-Fateh mengambil masa selama tiga tahun merencana strategi yang berhasil menumbangkan Byzantine di Konstantinopel pada 29 Mei 1453.

Gerhana Bulan 22 Mei 1453

Setelah berjaya menembusi Tanduk Emas dengan ‘melayarkan’ 70 buah kapal melalui jalan darat, tentera Uthmaniyyah terus-menerus meny3rang kubu Konstantinopel. Dalam masa kesibukan pep3rangan yang berlangsung, telah berlaku satu fenomena alam iaitu gerhana bulan.

Hakikat yang perlu diketahui ialah, rakyat dan pemerintah Byzantine mempunyai satu kepercayaan karut. Mereka percaya bahawa kejadian gerhana bulan adalah satu petanda buruk yang akan mendatangkan malapetaka. Maharaja Constantine XI Palaiologos mengatakan Konstantinopel tidak akan jatuh selagi matahari dan bulan wujud.

“Pada 22 Mei 1453, berlaku gerhana bulan di langit Konstantinopel, pada masa kota diserang tentera Turki. Dilaporkan bahawa fenomena ini menyebabkan jatuhnya moral tentera Konstantinopel beberapa hari sebelum kekalahan sebenar, membawa kepada kejatuhan Empayar Roman selepas 1130 tahun.”- (European Space Agency)

Gerhana bulan yang berlaku ini sudah tentu melemahkan moral penduduk dan pemerintah Konstantinopel. Tentera Uthmaniyyah bijak memanfaatkan peluang ini dengan meningkatkan lagi serangan mereka.

Hasilnya, selepas seminggu kejadian gerhana tersebut, pada 29 Mei 1453, Konstantinopel berjaya dibebaskan setelah 800 tahun penantian. Kem Sultan Muhammad al-Fateh mempamerkan kebijaksanaannya dengan menguasai ilmu falak serta arif dengan kepercayaan dan agama Kristian Ortodoks di Konstantinopel.

“Beberapa jam pertama malam itu, muncul satu petanda yang indah di langit. Petanda itu ingin mengatakan kepada Maharaja Konstantinopel bahawa empayar yang dibangga-banggakannya itu akan berakhir.”– Nicolò Barbaro, The Siege of Constantinople (1453)

Letusan Gunung Berapi Kuwae

Berdasarkan rekod sejarah, sekurang-kurangnya dua kali cubaan serangan umat Islam ke atas Konstantinopel gagal disebabkan faktor cuaca. Yang pertama, percubaan Sulaiman bin Abdul Malik dari Kerajaan Umaiyah pada tahun 719; cuaca yang dingin menggagalkan serangan tersebut. Seterusnya pada 1393, Sultan Yildirim Beyazit dari Kerajaan Uthmaniyyah cuba menawan kota ini namun terbatas akibat cuaca yang sangat panas.

Satu kajian telah dilakukan enam pakar dari Tree-Ring Lab, Lamont-Doherty Earth Observatory, Laboratory of Tree-Ring Research, University of Arizona, Malcolm and Carolyn Wiener Laboratory for Aegean and Near Eastern Dendrochronology, Cornell University. Kajian bertajuk Climate, Kuwae and the Fall of Constantinople in 1453: What do Tree Rings Tell Us ini telah dibentangkan pada September 2008 dan mendedahkan bahawa berlakunya letusan gunung berapi Kuwae yang menjejaskan cuaca di Konstantinopel ketika itu.

Dr. Kevin Pang, dari National Aeronautics and Space Administration’s Jet Propulsion Laboratory di Pasadena, California, mengatakan gunung berapi Kuwae telah meletus di New Hebrides, kira-kira 1900km timur Australia. Walaupun tarikh letupan tidak dapat ditemui dengan tepat, banyak bukti menunjukkan tahun 1453.

Ketika meletus, Kuwae memuntahkan enam kali lebih banyak magma dan abu daripada Gunung Pinatubo, Filipina pada tahun 1991. Ketika letusan itu berakhir, Kuwae yang awalnya adalah sebuah pulau, telah menjadi ‘submarine crater’.

“Empat hari kemudian, seluruh kota diliputi kabus tebal. Ini keadaan yang tidak pernah berlaku di kawasan itu dalam bulan Mei. Apabila kabus mulai hilang pada waktu petang itu, nyalaan ‘api’ menyelubungi kubah Hagia Sophia. Sinaran cahaya dapat dilihat dari balik dinding-dindingnya, bergemerlapan dari kejauhan, di luar bandar dan jauh ke barat dari kem Turki. Penduduk kota beranggapan bahawa ‘api’ itu adalah pantulan cahaya dari api nyalaan tentera Turki. Akan tetapi, ‘api’ tersebut adalah ilusi optik yang terhasil daripada pantulan cahaya merah yang sangat terang oleh awan abu gunung berapi yang tinggi di atmosfera. Saya simpulkan bahawa Kuwae meletus pada awal 1453.” – Dr. Kevin Pang

Peranan Kuwae dalam peristiwa pembebasan Konstantinopel pada 1453 adalah masih belum dibuktikan kebenarannya dengan tepat. Akan tetapi, jika ia dapat dibuktikan pada satu hari nanti, ini menunjukkan martabat sistem pendidikan Uthmaniyyah yang sangat tinggi. Sultan Muhammad al-Fateh berjaya menukarkan apa yang dahulunya menjadi ancaman kepada percubaan terdahulu, kepada sebuah peluang yang membolehkannya membuka kota Konstantinopel dan menjadi salah satu peristiwa terpenting dalam lipatan sejarah.


Misi Mencari Jantung Sultan Suleiman The Magnificent

Walaupun sudah mencapai usia yang senja, Suleiman I, salah seorang sultan terhebat dan paling cemerlang yang pernah memerintah Empayar Uthmaniyyah, nekad mengetuai kempen penaklvkan walaupun dia sedar bahawa dia mungkin tidak akan kembali lagi.

Sultan Suleiman I, yang dikenali sebagai Suleiman al Kanuni, melancarkan kempen terhadap kerajaan Habsburg Austria pada tahun 1566 dalam keadaan yang agak uzur.

Baginda sempat mengunjungi makam Abu Ayyub al-Ansari dan nenek moyangnya sebelum berangkat memulakan kempen. Baginda turut mengagihkan banyak sedekah kepada orang-orang miskin. Pada 29 April 1566, sultan bersama para negarawan berangkat dari kota Istanbul diiringi majlis besar besaran.

Sultan meninggalkan Istanbul dengan mengenakan persalinan berwarna putih, menunggang kudanya, diikuti oleh para pengiringnya.  Ahli sejarah pada masa itu mengatakan bahawa sultan kelihatan menyerupai “menara cahaya keabadian” dengan janggut putih dan pakaiannya.

Walaupun dalam keadaan yang uzur, secara fizikalnya Suleiman masih punyai sedikit tenaga. Di tengah perjalanan, peny4kitnya berulang kembali lalu sultan terpaksa turun dari kuda dan dibawa menaiki kereta kuda dengan bantuan Sokollu Mehmed Pasha. Mereka meneruskan perjalanan menuju ke Szigetvar dengan kereta kuda, namun sultan menunggang kuda ketika mereka tiba di pusat kota walaupun sakit atas dasar menghormati tradisi monarki.

Mereka melakukan tinjauan dan penilaian semasa mereka sampai di Belgrade. Tujuan pertama adalah untuk menaklvki Kubu Eger tetapi maklumat yang diterima dari perbatasan mengatakan bahawa kubu di Szigetvar merupakan ancaman yang lebih besar bagi tanah Uthmaniyyah. Setelah itu, tentera Uthmaniyyah diarahkan menuju ke Szigetvar. Kubu itu terdiri dari empat kubu yang saling terhubung dan dikelilingi oleh saluran air dan dikatakan agak sukar untuk ditaklvki.

Ketika mereka tiba di Szigetvar, Suleiman berusaha menunggang gagah kudanya di hadapan tenteranya untuk memberi semangat moral dan keyakinan kepada angkatan tenteranya, kemudian kembali ke khemahnya, dia hanya berjalan kaki setelah turun dari kuda.

Pengepungan Szigetvar bermula pada 7 Ogos 1566. Sultan, yang tidak dapat keluar kerana sakit, mengikuti perkembangan semasa dari khemahnya. Peny4kit sultan tua itu semakin teruk tetapi kubu pertahanan musvh tidak berjaya dirampas dengan cara apa pun.

Memandangkan tempoh pengepungan itu semakin lama dan berlanjutan, dikatakan sultan naik marah sekali sambil mengatakan: “Kubu ini membakar hati aku, ku mohon kepada-Mu Allah, agar kubu itu terbakar.”  Selepas beberapa ketika, Szigetvar berjaya ditaklvki.

Tentera Austria yang tidak mampu menahan asakan Uthmaniyyah mula berundur ke kubu dan membakar kota. Unit artileri Uthmaniyyah mula menyasarkan benteng kubu tetapi masih tidak mampu menggoyahkan kekuatan komander Nikola VII Zrinski.

Sokollu Mehmed Pasha berusaha bersungguh-sungguh dan melakukan yang terbaik untuk menaklvki kubu itu secepat mungkin. Dia makan dan tidur bersama tentera di dalam parit pertahanan selama beberapa malam. Bahkan dia hampir kehilangan nyawa semasa bertempvr.

Pada hari-hari terakhir pengepungan, penyakit sultan bertambah buruk dan khabar angin mula tersebar di kalangan anggota tentera. Berita ini boleh melemahkan moral tentera.

Akhirnya, led4kan b0m yang dipasang oleh pengawal Turki yang memanjat tembok kubu berhasil membuka laluan masuk melalui tembok, dan pada 5 September ketika tentera Uthmaniyyah mula memasuki kubu melalui laluan ini, Zrinski, yang merasakan mereka tidak mungkin mampu bertahan telah berundur lagi ke dalam kubu.

Semasa kubu Szigetvar hampir dijatuhkan, Sultan Suleiman Kanuni mangkat pada malam 7 September. Pengepungan itu sedang berada di kemuncaknya. Dalam situasi seperti itu, berita kem4tian sultan dapat menyebabkan usaha selama satu bulan ini sia-sia jika ia sampai ke pengetahuan anggota tentera.

Sokollu Mehmed Pasha, memerintahkan mereka yang mengetahui kem4tian itu untuk merahsiakannya. Dia juga mengatakan sultan akan dikubvrkan di tanah airnya, setelah semua prosedur yang diperlukan dilakukan.

Jenaz4h sultan disimpan buat sementara waktu setelah organ dalamannya dikeluarkan, wangian kasturi dan ambar disapu dan solat jenaz4h dilakukan secara rahsia. Seorang lelaki juga ditempatkan di katil tempat sultan berehat ketika gering seperti seorang pes4kit.

Dengan dorongan wazir agung, persiapan untuk ser4ngan terakhir dilakukan. Tentera Uthmaniyyah menawan bahagian dalam kubu, titik penent4ngan terakhir di Szigetvar dalam waktu yang singkat. Oleh itu, Szigetvar akhirnya berjaya ditaklvki pada tarikh 7 September.

Wazir Agung meminta Shahzade Selim II (putera Sultan), satu-satunya pewaris takhta merangkap Sanjak-bey (gabenor) Kütahya agar datang untuk mengambil alih urusan pasca penaklvkan kubu, beliau mengirimkan surat yang melaporkan berita kemangkatan bapanya.

Dia menghabiskan waktu di sekitar Szigetvar sehingga Shahzade Selim tiba. Ketika dia mengetahui bahawa Selim II telah pun melepasi Rumelia, Wazir Agung mengarahkan tentera menuju ke Belgrade.

Solat Jenaz4h

Selim II menghadiri majlis pemakaman bapanya, yang kem4tiannya dirahsiakan selama 48 hari, dengan memakai pakaian hitam. Orang ramai bersolat di hadapan tandu yang membawa jenaz4h sultan. Solat jenaz4h kedua dilakukan. Kemudian, pemakaman sultan diteruskan dengan berangkat kembali ke Istanbul bersama kumpulan lain, selain tentera, dan disambut oleh tangisan dan doa rakyat jelata di sepanjang jalan.

Pengebumian Suleiman Kanuni dilakukan di tempat di mana makamnya telah dirancang untuk dibina di Masjid Süleymaniye setelah solat jenaz4h ketiga dilakukan oleh Shaykh al-Islam Ebussuud Efendi.

Sebuah khemah didirikan di atas kubur kerana makam itu belum siap dibina. Sultan disemadikan di makam yang disiapkan di bawah pengawasan Mimar Sinan. Namun, mengapa dan bagaimana dengan jantung dan lain-lain organ dalamannya yang dikeluarkan semasa jenaz4hnya berada di Szigetvar?

Baiklah, kita ulang sekali lagi kronologi pertempvran ini dan kem4tiab Sultan Suleiman I Kanuni.

Sultan Suleiman I meninggal dunia pada tahun 1566 ketika pasukannya mengepung kubu Szigetvar di selatan Hungary.  Kem4tiannya dirahsiakan selama 48 hari untuk mengelakkan moral tenteranya jatuh semasa bertempvr.

Kem4tiannya berpunca dari penyakit semula jadi (sakit tua) hanya dua bulan sebelum ulang tahunnya yang ke-72, dan hanya beberapa jam sebelum tenteranya yang besar akhirnya menundukkan pertahanan Habsburg di kubu Szigetvar setelah pengepungan yang panjang dan berdarah itu.

Szigetvar dipertahankan oleh tentera tempatan yang dipimpin oleh bangsawan Croatia-Hungary, Nikola VII Zrinski. Pengepungan itu membuahkan kemenangan yang sangat mahal harganya buat Uthmaniyyah sehingga mereka terpaksa membatalkan usaha mereka untuk menaklvk Vienna, keputusan pengepungan ini kemudian mendorong diplomat Perancis Kardinal Richelieu menggelar Pengepungan Szigetvar sebagai “pertempvran yang menyelamatkan peradaban”

Bimbang kem4tian Sultan akan meruntuhkan moral pasukan tenteranya, Wazir Agung bertindak merahsiakan kem4tiannya dan mahu menyeludup jenaz4h Sultan kembali ke Istanbul untuk dikebumikan di Masjid Suleymaniye yang telah dirancang pembinaan makamnya di sana.

Tetapi keadaan cuaca yang panas dan jarak perjalanan pulang yang panjang akan menyebabkan jenaz4h cepat mereput dan membusuk, jadi, jantung Suleiman dan organ-organ lain dikeluarkan terlebih dahulu, untuk dimakamkan secara berasingan di Szigetvar.

Menurut hikayat lagenda, jantung Sultan Suleiman I diletakkan di dalam sebuah peti bertatahkan emas dan ditanam di bawah khemah yang menjadi tempat Sultan menghembuskan nafas yang terakhirnya. Setelah kempen berakhir, jenaz4hnya dibawa kembali ke Istanbul, di mana ia masih dimakamkan di Masjid Süleymaniye, salah satu tempat paling terkenal di kota Istanbul hari ini.

Manakala di lokasi jantungnya dikebumikan itu, satu lagi makam kecil telah dibina di lokasi tersebut bagi memudahkan orang Turki melawat sekiranya melalui kawasan tersebut. Dan di sekitar makam itu juga sebuah kota telah dibangunkan, kota itu dinamakan sebagai kota Turbek (türbe dalam bahasa Turki, yang bermaksud makam), ia menjadi satu-satunya penempatan bangsa Turki yang dibina oleh Uthmaniyyah sejak awal pemerintahan mereka di Hungary.

Menurut hasil teori kajian terbaru, kota Turbek terdiri dari dua mahalla atau daerah, yang pada awalnya mempunyai sekitar 50 buah rumah keluarga yang berkemungkinan sebagai rumah yang menempatkan ahli keluarga tentera yang mengawal kota itu.

Selama beberapa dekad berikutnya, kota ini mungkin telah menjadi sebuah kota yang sangat penting, berikutan penemuan sebuah pusat penginapan, dua buah masjid, sebuah pondok darwisy dan tempat mandi awam, sudah tentu ia dibina untuk keperluan mereka yang mahu menziarah ‘makam’ Sultan Suleiman dan para pedagang.

Namun, apabila tentera Habsburg merebut kembali kawasan itu pada tahun 1680-an, mereka memvsnahkan segala legasi simbol penaklvkan Uthmaniyyah ini, kota Turbek dan makam jantung Sultan Suleiman Kanuni telah diser4ng, dij4rah dan dimvsnahkan hingga lenyap dari peta dunia. Dan selama berabad-abad berikutnya lokasi makam Suleiman hanya menjadi spekulasi dan legenda.

Kerja-kerja pencarian makam itu bermula pada awal abad ke-20, tetapi penemuannya tidak pernah berjaya sehinggalah pada tahun 2015, setelah tiga tahun usaha dalam projek yang dimulakan oleh Badan Kerjasama dan Koordinasi Turki (TİKA), yang merangkumi Universiti Teknikal Timur Tengah (ODTÜ), pafa penyelidik Turki dan Akademi Sains Hungary.

Pada tahun 2016, sisa-sisa masjid yang dibina atas perintah Wazir Agung Uthmaniyyah ketika itu, Sokullu Mehmed Pasha yang terkenal dan sebuah pondok darwisy telah ditemui di kawasan itu.

Di Hungary, Szigetvar dan kawasan sekitarnya amat sinonim dan didedahkan kepada setiap pelajar sekolah sebagai pusat penentangan bangsa Hungary terhadap penaklvkan Turki, namun kawasan itu tidak pernah diteroka secara serius.

Penelitian yang dilakukan selama berbulan-bulan di arkib sejarah di Istanbul, Vatikan, Budapest, Vienna dan Milan membuktikan kewujudan kota itu, tetapi penemuan dalam mencari lokasi tapaknya yang sebenar adalah berasal dari dokumen yang disimpan di gereja tempatan.

Pertikaian wilayah yang bermula pada tahun 1737 di Turbek merujuk kepada “tembok pelindung Turki” – yang menyiratkan kewujudan sebuah benteng yang melindungi banyak binaan yang penting peninggalan Uthmaniyyah. Dan secara kebetulan, pihak yang terlibat dalam isu tuntutan tanah itu adalah nenek moyang Datuk Bandar Szigetvar sejak 2013 iaitu Janos Kolovics.

Pada tahun 2013 juga, musim menuai anggur telah bermula. Kaum wanita di Szigetvar yang sedang memetik anggur hijau dan merah telah terpijak tanah yang becak, di bawah kaki mereka terdapat lapisan tanah tebal dengan serpihan jubin atap seramik kemerah-merahan, inilah petunjuk pertama yang amat berharga dalam penemuan kota Turbek tinggalan Uthmaniyyah.

Hanya dalam beberapa minggu sejak tapak ini dikenal pasti, para penyelidik telah menemui bukti kekayaan kota lama ini iaitu duit syiling perak yang dicetak pada tahun 1625 di Kormocbanya – bahagian Hungary yang tidak diduduki oleh Uthmaniyyah – tembikar Parsi dan porselin China.

Professor Norbert Pap yang mengetuai ekspedisi pencarian jantung Sultan Suleiman berpendapat, berdasarkan apa yang difahaminya dalam ajaran Islam, organ dalaman, seperti badan, mesti dibiarkan menjadi debu, jadi tidak mungkin ia dikuburkan di dalam bekas logam atau emas.

Sekiranya jantung itu dikebumikan di dalam petk kayu seperti yang dia yakini, namun hanya sedikit sahaja petunjuk dan artifak yang dapat ditemui. Namun, apa yang menggembirakan baginya dan pasukannya adalah jarak makam itu yang sangat dekat dengan bangunan lain yang termasuk tempat mandi umum, masjid dan tempat penginapan untuk pengunjung makam.

Wilayah ini dihuni kembali pada abad ke-18 oleh kaum Katolik dari Jerman, untuk menggantikan populasi warga Hungary, Croatia dan Bosnia yang terbvnuh akibat per4ng atau w4bak penyakit. Gereja Katolik Turbeki terletak di satu sisi tapak yang kini diiktiraf sebagai bekas kota Turbek Uthmaniyyah.

Sebagaimana umat Islam pernah tidak putus-putus tiba untuk berkunjung ke makam jantung Suleiman atas dasar rasa kesamaan berikutan Uthmaniyyah pernah melakar sejarah yang agung disitu, pada abad ke-16 dan ke-17, gereja Turbeki ini menjadi tempat ziarah bagi warga Katolik pada abad ke-18, setelah munculnya khabar angin bahawa Virgin Mary pernah ‘muncul’ di sini pada tahun 1705.

Sehingga kini kerja-kerja penyelidikan masih diteruskan oleh pakar dari seluruh dunia. Misteri jantung Sultan Suleiman itu secara tidak langsung telah menghasilkan kerjasama di antara negara Turki dan Hungary sepanjang projek pencarian itu berlangsung.

Sebuah rancangan realiti TV dari Amerika Syarikat, Expedition: Unknown pernah melaksanakan satu projek 14 episod melibatkan usaha merungkai misteri lokasi sebenar jantung Sultan Suleiman Kanuni berada. Rancangan tersebut menjalani penggambaran di beberapa buah lokasi seperti Istanbul, Budapest dan Szigetvar. Untuk beberapa minggu, krew rancangan itu mengikuti laluan kebun anggur yang menemukan makam sultan tetapi jantungnya masih belum ditemui.

RUJUKAN:

BBC News: Search For Suleiman’s Heart Reveals a Whole Town

W4r History Online – The B4ttle That Saved The Civilization: Szigetvar 1566


Sistem Pengajian Berteraskan Islam Membantutkan Kemajuan?

Ada yang berpandangan bahawa sistem pengajian yang lebih menitik beratkan pengajian Islam akan menyekat kemajuan duniawi. Mentaliti sebegini sangat buruk dan lemah. Bukankah ketika zaman kegemilangan Islam dalam sains dan teknologi, pengajian terasnya adalah pengajian Islam? Lihat saja zaman Daulah Abbasiah, Andalus dan Uthmaniyah.

Kalau umat Islam mahu mencapai kejayaan dalam bidang sains dan teknologi, mereka harus mengikut acuan yang ditunjukkan oleh kerajaan-kerajaan Islam yang lampau. Kita tidak patut mengikut acuan pendidikan barat atau Jepun yang memisahkan agama dan sains/ teknologi. Dalam setiap kemajuan duniawi, perlu ada keberkatan..

Contoh zaman paling hampir adalah sistem pendidikan di zaman Sultan Abdul Hamid II, Sultan Uthmaniyah yang memerintah dari tahun 1876 -1909. Ketika zaman pemerintahan Sultan Abdul Hamid II, sistem pendidikan di wilayah Uthmaniyah berteraskan Islam.

Jika menurut tulisan Celebi Nurhayat dan Asan H.Tezer, zaman Sultan Abdul Hamid II, setiap sekolah ada masjid sendiri dan imam khusus yang dilantik. Pengajian Islam menjadi teras sistem pendidikan negara. Dalam masa yang sama, pendidikan matematik, sains dan teknologi sangat dititik berat hingga ramai saintis dan ahli teknologi Uthmaniyah yang berjaya dilahirkan.

Hal ini telah pun berlaku di Alam Melayu suatu ketika dulu. Walaupun sistem pengajiannya berteraskan Islam, namun pengajian matematik, sains dan teknologi turut diajar. Saya ada tuliskan tentang perkara ini dalam buku Miftahul Malayu.

Sebagai contoh di zaman Sultan Iskandar Muda, adanya pengajian, matematik, sains dan teknologi. Begitu juga dengan Madrasah al-Masriyah di Pulau Pinang. Subjek-subjek umum seperti matematik, sains (yang diajar dalam subjek pengetahuan am) dan teknologi (yang diajar dalam subjek sina’ah) turut dijadikan silibus pendidikan dalam madrasah ini.


Datuk Seri Abdul Hadi Awang: Ahli Siasah Islam

Bila kita berbicara berkenaan Tuan Guru Datuk Seri Abdul Hadi Awang, pasti bagi sesetengah, hanya akan mengingatinya sebagai seorang lagi pemimpin parti politik di negara ini iaitu Parti Islam Se-Malaysia (PAS). Hakikatnya, beliau juga sebenarnya seorang ulama, penulis dan pemikir ulung yang berwibawa sehingga dihormati dalam kalangan negara-negara dunia Islam. Tetapi ramai ingin tahu, siapa sebenarnya Datuk Seri Abdul Hadi pada mata sejarah?

Datuk Seri Hadi merupakan anak jati Kampung Rusila, Marang, Terengganu dan dilahirkan pada 20 Oktober 1947. Beliau merupakan anak kelima dari sembilan orang adik-beradik. Bapa beliau ialah Haji Awang Mohamad bin Abdul Rahman sementara ibunya ialah Hajah Aminah Yusuf. Kedua-duanya merupakan agamawan yang dihormati dalam kalangan masyarakat terutama di Kampung Rusila dan menjadi tempat rujukan mereka dalam soal hukum-hakam agama. Selain dikenali sebagai agamawan, Haji Awang juga merupakan antara aktivis politik Hizbul Muslimin di Terengganu. Selepas Britain mengharamkan Hizbul Muslimin atas alasan mempunyai kaitan dengan kumpulan radikal seperti Angkatan Pemuda Insaf (API), Angkatan Pemuda Insaf (API) dan Parti Kebangsaan Melayu Malaya (PKMM), Haji Awang meneruskan perjuangan dengan menyertai Persatuan Islam Se-Malaya (PAS). Dan beliau merupakan orang bertanggungjawab mengembangkan pengaruh parti tersebut di negeri Terengganu.

Semasa kecilnya, Datuk Seri Hadi mendapat bimbingan terus daripada bapanya sendiri dalam soal agama, Bahasa Arab dan ilmu siasah (politik). Pendidikan formal beliau bermula dengan menghadiri Sekolah Kebangsaan Rusila. Semasa di peringkat menengah, Datuk Seri Hadi meneruskan pembelajaran di Sekolah Agama Marang sebelum diberi peluang meneruskan pembelajaran di Sekolah Menengah Agama Atas Sultan Zainal Abidin (SMAASZA) dari tahun 1965 hingga 1968. Selepas itu, beliau menyambung pengajian di Universiti Islam Madinah dari tahun 1969 hingga 1973 dalam jurusan Syariah Islam. Selepas berkelana di Arab Saudi selama empat tahun, Datuk Seri Hadi menyambung pengajian di Universiti Al-Azhar, Kaherah, Mesir dalam jurusan Sains Politik dari 1974 hingga 1976.

Sekembalinya beliau ke tanah air, Datuk Seri Hadi berkahwin dengan isteri pertamanya, Toh Puan Seri Hajah Zainab binti Awang Ngah. Ini disusuli pula dengan perkahwinan keduanya dengan Dr Norzita Taat. Hasil daripada kedua-dua perkahwinan ini, mereka dikurniakan 14 cahaya mata iaitu 11 orang anak dari perkahwinan pertama dan tiga dari perkahwinan kedua. Anak sulung Datuk Seri Hadi, Ustaz Muhammad Khalil menuruti jejak langkah bapanya dalam bidang politik. Ketika ini, beliau merupakan Ketua Dewan Pemuda PAS Pusat menggantikan penyandang sebelumnya iaitu Ahli Parlimen Pasir Mas, Nik Mohamad Abduh Nik Abdul Aziz.

Selepas kematian bapanya, Datuk Seri Hadi meneruskan legasi bapanya iaitu menjadi imam dan memberi syarahan pada setiap pagi Jumaat di Masjid Rusila. Pada mulanya, kehadiran jemaah yang mengikuti kuliah beliau hanya 200 orang namun bilangan tersebut semakin bertambah setiap minggu. Kepetahan Datuk Seri Hadi semasa bersyarah terutama dalam soal Al-Quran dan Hadis menyebabkan ramai mengagumi ketokohan anak muda itu. Dan ini menyebabkan ramai jemaah memanggilnya Tuan Guru.

Selain menyampaikan syarahan agama, beliau turut aktif dalam aktiviti pertubuhan bukan kerajaan (NGO). Antara tahun 1977 hingga 1978, beliau pernah berkhidmat sebagai pegawai Yayasan Islam Terengganu dan Ketua Angkatan Belia Islam Malaysia (ABIM) cawangan negeri Terengganu. Pada tahun 1978, Datuk Seri Hadi berkhidmat sebagai tenaga pengajar di Institut Berakan (Maahad Tahfiz Wattarbiyah Darul Iman (MTT)) di Mengadang Akar, Kuala Terengganu. Semasa di ABIM inilah, beliau berhubung dengan bakal-bakal pemimpin PAS dan parti serpihannya, Parti Amanah Negara (Amanah/PAN). Antara pemimpin yang aktif dalam ABIM ketika itu ialah bakal Presiden PAS, Allahyarham Tuan Guru Datuk Fadzil Noor, Datuk Tuan Ibrahim Tuan Man, Datuk Husam Musa dan Presiden Amanah/PAN, Muhammad Sabu.

Pada tahun 1982, selepas pengerusi ABIM ketika itu iaitu Datuk Seri Anwar Ibrahim memutuskan menyertai UMNO, rakan-rakannya dalam ABIM memilih kekal bersama PAS seperti Datuk Seri Hadi, Allahyarham Datuk Fadzil, Datuk Nakhaie Ahmad dan Allahyarham Datuk Muhammad Daud Al-Iraqi. Pendirian sebegini bukanlah sesuatu yang baru kerana kebanyakan anggota ABIM ketika itu merupakan ahli PAS. Bagi Datuk Seri Hadi sendiri, penglibatan beliau dalam dunia politik bukanlah sesuatu yang asing kerana minat itu sudah wujud semasa berada di bangku sekolah menengah lagi. Pada tahun 1976, kredibiliti beliau sebagai pemimpin terserlah selepas dilantik sebagai Ketua Dewan Pemuda PAS Terengganu dan Exco Dewan Pemuda PAS Pusat. Setahun selepas itu, Datuk Seri Hadi dipilih sebagai sebahagian daripada Jawatankuasa PAS Pusat sebelum dilantik menjadi pemangku Naib Presiden PAS Pusat pada tahun 1978. Pada tahun 1980, beliau disahkan mengisi jawatan tersebut dan berjaya mempertahankan jawatannya pada tahun 1983 bersama Datuk Nakhaie. Selepas Allahyarham Datuk Fadzil meninggal dunia pada tahun 2002, Datuk Seri Hadi memangku jawatan Presiden PAS pada tahun 2003 sebelum dilantik sepenuhnya pada tahun 2005. Pada Muktamar PAS 2015, beliau dicabar buat kali pertama oleh bakal Penasihat Umum Amanah/PAN, Ustaz Ahmad Awang dan berjaya mengekalkan kedudukannya dengan majoriti undi 695 undi.

Penyertaan beliau secara rasmi dalam bidang politik bermula pada tahun 1978 apabila dipilih sebagai calon PAS di DUN Marang. Bagaimanapun, Datuk Seri Hadi kalah dengan majoriti 64 undi dengan calon Pertubuhan Kebangsaan Melayu Bersatu (UMNO)/Barisan Nasional (BN), Tengku Zahid Tengku Musa. Pada Pilihan Raya Umum (PRU) 1982, beliau berjaya merampas kerusi Marang dengan menang majoriti 320 undi tetapi kalah di Parlimen Dungun dengan calon UMNO/BN, Haji Awang Jabar. Selain Marang, PAS berjaya menang kerusi Manir, Wakaf Mempelam, Batu Burok dan Jeram. Selepas proses persempadan semula, Datuk Seri Hadi bertanding di DUN Rhu Rendang (nama lama DUN Marang) pada PRU 1986 dan menang dengan majoriti 536 undi ke atas calon UMNO/BN, Abdul Latif Muda. Kerusi Rhu Rendang ini berjaya dikekalkan selama tujuh penggal dari tahun 1986 hingga sekarang.

Bagi kerusi Parlimen Marang pula, ia boleh dianggap ada pasang surutnya. Selepas kalah dengan Senator Datuk Abdul Rahman Bakar pada tahun 1986, beliau berjaya menang pada tahun 1990 dengan majoriti 161 undi dan berjaya mengekalkan kerusi tersebut selama dua penggal iaitu pada tahun 1995 dan 1999. Namun pada tahun 2004, Datuk Seri Hadi kalah pada Datuk Abdul Rahman dengan kelebihan 163 undi. Tetapi beliau berjaya merampas semula kerusi Marang pada tahun 2008 dengan majoriti undi 2,747 undi dan mengekalkan kerusi itu pada tahun 2013 dengan majoriti undi lebih besar iaitu 5,124 undi.

Selepas PAS berjaya membentuk kerajaan pasca-PRU 1999, Datuk Seri Hadi diangkat sebagai Menteri Besar Terengganu menggantikan penyandang sebelumnya, Tan Sri Wan Mokhtar Wan Ahmad. Semasa pentadbiran beliau, banyak reformasi diperkenalkan kepada negeri Terengganu. Antara reformasi yang diperkenalkan ialah pengukuhan sektor pendidikan membabitkan institusi formal dan bukan formal dalam negeri, penambahan pungutan zakat, pengurangan premium tanah dan pengurangan kadar kemiskinan dari 17.3% kepada 14%. Selain itu, Datuk Seri Hadi turut memperkenalkan dasar lima hari bekerja, satu dasar yang kemudian dicontohi oleh Kerajaan Persekutuan pada tahun 2000. Beliau juga turut bertanggungjawab memansuhkan tol Jambatan Sultan Mahmud dan memperkenalkan cuti bersalin 90 hari dan tujuh hari bagi bapa yang menyambut kelahiran anak. Dasar tersebut dituruti oleh kerajaan Pakatan Rakyat (PR) Selangor pada tahun 2009 semasa era Menteri Besar ketika itu, Tan Sri Khalid Ibrahim. Kini, langkah sama diikuti oleh pihak kerajaan menerusi penambahan cuti bersalin sedia ada dari 60 hari kepada 90 hari kepada pekerja sektor swasta sempena Belanjawan 2018.

Walaupun sibuk sebagai wakil rakyat dan pemimpin parti politik, itu tidak menghalang Datuk Seri Hadi dari terus aktif berkhidmat dan menyumbangkan suara kepada perkembangan Islam di serata dunia sama ada dari segi penulisan atau sumbangan idea. Antara jawatan yang pernah disandang ialah Ahli Jawatankuasa Gabungan Parti-Parti Politik Islam berkenaan isu Palestin di Amman, Jordan pada tahun 1990 dan anggota Jawatankuasa Sekretariat Islam Antarabangsa Mempertahankan Baitulmaqdis. Selain itu, beliau turut dijemput menjadi sebahagian daripada anggota delegasi ulama negara-negara Islam semasa krisis dan membina hubungan rapat dengan parti-parti Islam seperti Ikhwanul Muslimin (Mesir), Hamas (Palestin) dan An-Nahdah (Tunisia). Dan kemuncaknya pada tahun 2014 apabila Datuk Seri Hadi dilantik sebagai Naib Pengerusi Kesatuan Ulama Islam Sedunia dalam satu persidangan di Turki, satu penghormatan bagi kelompok agamawan di negara ini.

Sebagai seorang wakil rakyat, beliau tidak pernah putus mendengar denyut nadi rakyat dan berusaha memenuhi aspirasi mereka. Atas sebab inilah, mengapa pentadbirannya dianggap memberangsangkan di Terengganu dan kebanyakan polisinya diteruskan oleh kerajaan UMNO/BN selepas tahun 2004. Dan Datuk Seri Hadi juga tidak lekang mengingatkan rakan-rakan perwakilan agar berusaha menjaga hukum Tuhan dan mengelakkan pentadbiran sesebuah kerajaan dari terjebak dengan perkara mungkar. Dan ini ditambah dengan pengenalan budaya politik matang dan sejahtera (BPMS) yang dilihat mematangkan lagi PAS sebagai sebuah parti politik dan tidak terikut-ikut dengan gaya politik lama. Atas sebab inilah, ramai mengagumi beliau sama ada kawan atau lawan dan ini juga mendorong ramai mengetapikan kepentingan parti demi kepentingan umat Islam. Walaupun kadangkala diasak dengan kontroversi, ia bukannya satu halangan untuk terus menunjukkan teladan yang baik bukan saja pada anggota parti tetapi juga pada orang biasa.

Keperibadian dan kaliber beliau sebagai pemimpin dan wakil rakyat seharusnya dicontohi oleh generasi pemimpin seterusnya. Apa yang baik itu seharusnya dicontohi dan diteruskan pada masa akan datang. Ini kerana apabila kita bekerja kerana Dia sebagai pemimpin, kita akan dipandang tinggi bukan saja oleh Tuhan tetapi juga oleh manusia. Justeru, tidak salah untuk saya nyatakan Datuk Seri Hadi seorang wakil rakyat yang patut dicontohi ramai.

SUMBER


Upacara Bakar Kapal Wang Ye Untuk Halau Covid-19

Setiap negara mempunyai cara tersendiri dalam mengusir penyakit yang membelenggu populasi mereka. Di Jepun, ramai warganya melukis Amabie kerana percaya yokai itu dapat melindungi mereka daripada Covid-19. Tetapi di Taiwan, satu festival tradisi Taoisme di Donggang membabitkan pemba.ka.ran kapal Wang Ye diharap dapat mengangkat sumpahan pandemik Covid yang membelenggu mereka.

Upacara pemba.ka.ran kapal ini merupakan tanda penghormatan kepada dewa-dewi pelindung Wang Ye dan amat signifikan kepada penduduk. Mengikut kepercayaan mereka, Wang Ye meronda dunia setiap tiga tahun untuk membasmi kejahatan dan penyakit sebelum membawanya kembali ke syurga. Sesetengah percaya Wang Ye menghalang taufan dan epidemik SARS daripada melanda negara itu.

Tahun ini, harapan pengunjung festival ini sedikit berbeza. Mereka berharap upacara keagamaan yang diadakan selama lapan hari dengan pemba.ka.ran kapal pada hari terakhir diharap dapat melenyapkan pandemik Covid-19. Bagi ramai warganya, festival ini melambangkan pengembalian ke rutin normal selepas hidup selama berbulan-bulan dibelenggu oleh sekatan-sekatan yang dikenakan kerajaan.

Bagi salah seorang peserta dan anak jati Donggang, Chang Jung-hui, 65, dia berharap Wang Ye dapat melenyapkan pandemik dari seluruh dunia termasuk Taiwan. Dia sudah mengikuti upacara Taosime ini sejak dari tadika lagi.

Sesetengah penduduk Donggang merasakan keajaiban Wang Ye sudah muncul sejak pandemik Covid-19 bermula pada awal tahun lepas. Ini kerana di bandar yang mempunyai populasi 43,000 orang itu, hanya tiga kes Covid-19 dilaporkan dengan sifar kes sejak lima bulan lepas. Ini sama sekali berbeza dengan bandar-bandar lain yang teruk dibadai penularan varian Delta.

Bagi mereka, hanya satu jawapan kepada keajaiban ini: upacara pemba.ka.ran kapal yang dibuat pada 2018 menjadi! Dan apabila Taipei meluluskan penganjuran festival itu, ia dianggap sebagai tanda kekuasaan Wang Ye.

Jika dahulu, ramai orang dapat mengunjungi Donggang dan menjadi peserta upacara ini. Tetapi kali ini, hanya 30,000 orang saja dibenarkan menyertai upacara berikutan had bilangan peserta yang ditetapkan kerajaan.. Kebanyakan peserta datang dari seluruh Taiwan dari golongan nelayan hinggalah golongan profesional. Ada yang sanggup bercuti atau berhenti kerja agar tidak ketinggalan menyertai upacara pemba.ka.ran kapal Wang Ye.

Upacara ini dibuat sebagai cara menghormati cendekiawan-cendekiawan Dinasti Song yang ma.ti semasa berada di laut dan dikatakan bermula sejak 300 tahun lepas. Bagi penduduk Taiwan, upacara ini dibawa oleh imigran dari tanah besar dengan harapan ia dapat melindungi mereka daripada segala petaka buruk.

Pada minggu festival diadakan, penduduk bertandang ke Kuil Donggang untuk menyalakan setanggi dan membaling blok pengesanan nujum – mengharapkan jawapan daripada dewa-dewi. Kapal akan diarak ke seluruh bandar untuk mengutip penyakit dan semangat jahat dengan setiap keluarga menyalakan mercun bila ia melalui rumah mereka.

Tetapi bagi sesetengah penduduk, festival ini merupakan cara terbaik untuk menginspirasikan mereka selepas berbulan-bulan dibelenggu sekatan Covid-19. Bagi graduan-graduan universiti, mereka tidak melepaskan peluang bergambar di hadapan kapal.

Mungkin bagi sesetengah orang, ia merupakan festival untuk bersuka ria. Tetapi masih ada pantang larang yang perlu dipatuhi terutama semasa upacara pemba.ka.ran kapal Wang Ye dibuat. Antara pantang larang yang dinyatakan ialah peserta dan pengunjung tidak boleh berpaling dan tidak membuat bising. Sekiranya pantang larang ini gagal dipatuhi, ia dikhuatiri bakal mengundang semangat jahat dan merosakkan upacara pemba.ka.ran.

Dalam era moden yang serba canggih ini, ada yang menyifatkan upacara pemba.ka.ran kapal Wang Ye sebagai mengarut dan ketinggalan zaman. Tetapi bagi anak jati Donggang seperti jurugambar Chen Yi-hong, 54, mengekalkan upacara ini merupakan tanggungjawab mereka. Ini kerana pada mereka, mereka merupakan anak-anak Wang Ye dan  mempunyai tanggungjawab masing-masing.

RUJUKAN

Chen, A. dan Kuo, L. (2021, 10 November). In Taiwan, a boat-bu.rn.ing festival aims to ward off si.ck.ne.ss. Can it end the coronavirus pandemic?. The Washington Post.

Sumber gambar: Alicia Chen/The Washington Post.


Mumia Yang Membawa Mesej Kepada Kita Semua!

Pada tahun 1867, Muzium Arkeologi Zagreb, Croatia mendapat mumia dari Mesir yang didermakan oleh waris bekas pengawai Empayar Austria-Hungary berdarah Croatia, Mihajlo Baric. Mumia wanita ini merupakan wanita biasa dan bukan berstatus aristokrat atau raja Mesir Purba. Tetapi apa yang mengejutkan pihak muzium ialah penemuan mesej misteri di dalam balutan yang pernah membalut mumia tersebut – misteri yang gagal diselesaikan sehingga hari ini.

Semuanya bermula pada 1848 apabila Baric memilih untuk berhenti kerja dan menggunakan masa yang ada untuk mengembara. Salah satu negara yang ditujunya ialah Mesir. Semasa berada di Iskandariah, Baric membeli sebuah keranda yang mengandungi mumia wanita sebagai cenderamata untuk dibawa pulang ke Eropah.

Perlu diingat pada ketika itu, fenomena Egyptomania sedang menyelubungi Eropah. Ia tercetus angkara tindakan pemimpin Perancis yang berkarisma Napoleon Bonaparte menyerang Mesir pada 1798. Semasa kempen tercetus, beliau turut membawa ramai cendekiawan dan saintis ke negara itu untuk tujuan penyelidikan saintifik termasuk sejarah. Penglibatan mereka memperbaharui minat orang Eropah terhadap Mesir sekaligus membawa kepada kelahiran Egyptomania.

Selepas kembali ke kediamannya di Vienna, Austria, Baric mempamerkan mumianya dalam kedudukan menegak di satu sudut ruang tamunya. Balutan kain linen pada mumia berkenaan ditanggalkan dan diletakkan dalam satu kotak kaca pameran yang berasingan. Selepas Baric meninggal dunia pada 1859, mumia tersebut diwarisi oleh abangnya, Ilija, seorang paderi yang tinggal di Slavonia.

Bagaimanapun, Ilija langsung tidak berminat dengan mumia milik Baric lalu mendermakannya kepada Institut Negara Croatia, Slavonia dan Dalmatia (kini Muzium Zagreb). Pada ketika itu, tiada siapapun sedar mesej misteri yang tertulis pada balutan linen berkenaan. Ia hanya disedari oleh pakar kaji Mesir Purba dari Jerman, Heinrich Brugsch. Bagaimanapun, tiada kajian lanjut dibuat selepas Brugsch menyangka tulisan tersebut ialah hieroglif Mesir Purba.

Lebih dua dekad kemudian, balutan linen itu dihantar ke Vienna untuk diperiksa dan diterjemah oleh pakar kaji Mesir Purba, Jakob Krall. Sebaik melihat huruf tulisan pada balutan, Krall percaya tulisan tersebut bukan tulisan Koptik tetapi tulisan orang Etruscan – kelompok individu yang menguasai Itali pra-kerajaan Rom. Tidak mustahil kain balutan ini dihasilkan daripada buku linen bangsa berkenaan.

Penemuan sebegini dianggap mengejutkan kerana tidak banyak teks yang ditemui berkenaan orang Etruscan. Gabungan iklim padang pasir Mesir yang kering dan bahan yang digunakan untuk mengeringkan mumia memastikan teks tersebut terus terpelihara. Dengan penemuan itu, ini menjadikan ia sebagai teks Etruscan yang paling panjang – satu penemuan berharga untuk komuniti arkeologi dan sejarah.

Orang Etruscan dikatakan muncul di Etruria (kini Tuscany moden) pada abad kelapan SM. Mereka dikatakan mula berdagang dengan orang Yunani dan membentuk budaya pandai besi, ukiran dan lukisan yang bertaraf tinggi. Perdagangan dengan pihak Yunani bukan saja memperkenalkan mereka terhadap komoditi dan dewa-dewi orang Yunani tetapi juga abjad Euboea Yunani. Ia kemudian diadaptasi bagi membentuk skrip tulisan mereka yang bermula dari kanan ke kiri.

Bahasa Etruscan dianggap unik dalam kalangan bahasa-bahasa Eropah. Kebanyakan bahasa Eropah hari ini termasuk Bahasa Inggeris berdasarkan lidah Bahasa Indo-Eropah yang muncul ribuan tahun yang lalu. Tetapi Bahasa Etruscan dianggap unik kerana wujud sebelum kemunculan Indo-Eropah dan terus bertahan di sebalik kemunculan bahasa tersebut.

Sesetengah perkataan Etruscan diserap dalam Bahasa Latin seperti phersu. Phersu bermaksud topeng dan ia merupakan asas kepada perkataan persona dan person. Tetapi Bahasa Etruscan semakin terhakis seiring dengan pertambahan pengaruh orang Rom sekaligus mengakibatkan banyak artifak, ukiran dan inskripsi makam mereka semakin sukar diketahui sehingga hari ini.

Antara figura Rom terkenal yang berminat dengan kajian Etruscan ialah maharaja Rom abad pertama, Claudius. Baginda bukan saja mempunyai minat mendalam terhadap subjek tersebut malah mampu menulis dan membaca dalam Bahasa Etruscan. Claudius turut menulis sejarah Etruscan sebanyak 20 jilid tetapi malangnya, ensiklopedia ini telah hilang ditelan zaman.

Menariknya, balutan linen yang kini dikenali sebagai Buku Linen Zagreb ini dibalut bersama dengan Teks Kematian Mesir Purba (Book of the Dead). Buku tersebut merujuk seorang wanita sebagai Nesi-Khons (puan (pemilik) rumah) dipercayai merujuk kepada mumia wanita berkenaan. Analisis pada mumia mendapati wanita tersebut hidup sekitar abad keempat hingga pertama SM dan meninggal dunia pada usia 30-an.

Pengkaji arkeologi percaya dakwat yang digunakan untuk Buku Linen Zagreb diperbuat daripada abu gading gajah dengan tajuk dan teks ditulis dengan dakwat sinabar/merah merona. Kemajuan teknologi inframerah pada 1930-an membolehkan pengkaji Mesir Purba melihat sebahagian teks Etruscan yang terlindung dengan balsam – bahan yang digunakan semasa proses pemumiaan.

Ini membolehkan mereka membuat satu kesimpulan: Buku Linen Zagreb ialah kalendar ritual tertentu yang diadakan sepanjang tahun. Buku tersebut dipercayai dihasilkan di satu tempat berhampiran Perugia, Itali. Bagaimanapun, untuk teksnya pula, ia berkemungkinan dihasilkan lebih lewat daripada apa yang disangka. Sekiranya benar ia ditulis sekitar 200 hingga 150 SM, ini dapat mewujudkan tetingkap sejarah silam Etruscan sebelum ia diserap oleh orang Rom.

Salah satu keterangan buku tersebut ialah bila dewa-dewi tertentu disembah dan apa bentuk ritual termasuk korban binatang yang patut dilakukan. Antara dewa-dewi yang disebut ialah dewa air Etruscan, Nethuns yang mempunyai kaitan rapat dengan dewa air Rom, Neptun. Teks sama turut menyebut Usil, dewa matahari Etruscan yang persis dewa matahari Yunani, Helios.

Satu perkara yang membuatkan pengkaji Mesir Purba dan Etruscan tertanya-tanya ialah bagaimana Buku Linen Zagreb ini boleh dijadikan sebagai pembalut kain mumia. Ada berpandangan itu berlaku disebabkan pembuat mumia kehabisan kain balutan untuk dijadikan sebagai kain pembalut. Ini mendorong mereka mengitar semula kain linen sebagai bahan pembalut mumia.

Tetapi satu lagi teori menyatakan ia sengaja dibuat sebagai cara menghormati warisan Etruscan mumia wanita berkenaan. Pengkaji arkeologi percaya ia berkemungkinan dilakukan oleh waris wanita berkenaan dan diletakkan bersama Buku Kematian Mesir Purba sebagai cara menurut adat Mesir Purba dan warisan Etruscannya.

RUJUKAN

Escolano-Poveda, M. (2022, 20 Mei). What was the mystery message written on the mummy’s wrappings?. National Geographic.

Mingren, W. (2022, 16 Januari). The Liber Linteus: An Egyptian Mummy Wrapped in a Cryptic Message. Ancient-Origins.


Mengapa Angkasa Itu Sangat Sejuk Sekiranya Matahari Itu Sangat Panas?

Mengapa ruang angkasa itu sangat sejuk sekiranya matahari itu sangat panas? Soalan yang bijak. Tidak seperti habitat kita di bumi, sistem suria kita ini penuh dengan suhu yang ekstrim. Matahari merupakan bebola api dan gas yang bersuhu hampir 15 000 000℃ pada bahagian teras dan 6000℃ pada bahagian permukaan. Namun, suhu angkasa pula mencapai suhu -270℃. Bagaimana hal ini boleh terjadi?Haba bergerak merentasi angkasa sebagai radiasi, iaitu sebuah tenaga gelombang inframerah daripada objek yang lebih panas kepada objek yang lebih sejuk. Gelombang radiasi tersebut mempercepatkan molekul yang bersentuhan dengannya lalu menyebabkannya menghangat. Begitulah kaedah haba bergerak dari matahari ke bumi.

Akan tetapi, tenaga gelombang inframerah itu tadi hanya menghangatkan molekul-molekul dan jirim yang bersentuhan secara langsung pada laluannya. Justeru perkara-perkara lain kekal bersuhu sejuk. Misalnya planet Utarid, suhu waktu malam di sana boleh mencapai 500℃ lebih rendah berbanding suhu di waktu siang yang terdedah dengan tenaga gelombang inframerah, menurut NASA.Berbanding dengan keadaan di bumi, di mana udara di sekeliling kita tetap hangat walaupun berada dalam keadaan yang terlindung, atau bahkan pada musim tertentu dan juga pada waktu malam. Hal ini kerana haba bergerak ke seluruh planet kita ini dengan tiga kaedah, iaitu pengaliran, perolakan dan juga radiasi.Apabila radiasi matahari bersentuhan dan menghangatkan molekul-molekul di atmosfera bumi, ia mengalirkan tenaga lebihan itu kepada molekul di sekelilingnya. Molekul-molekul itu kemudiannya saling bertembung dan menghangatkan kawasan sekitar. Pemindahan haba dari satu molekul ke satu molekul ini dipanggol sebagai pengaliran, dan ia merupakan tindak-balas berantai yang menghangatkan kawasan-kawasan di luar laluan radiasi matahari.

Walau bagaimanapun, ruang angkasa bersifat vakum. Molekul gas di ruang angkasa terlalu sedikit dan jauh antara satu sama lain sehingga tidak membolehkannya saling bertembung. Maka, walaupun matahari menghangatkan molekul-molekul tersebut menerusi tenaga gelombang inframerah, proses pemindahan haba tersebut melalui tindak-balas pengaliran tidak mungkin berlaku. Begitulah juga dengan tindak-balas perolakan, iaitu satu bentuk pemindahan haba yang berlaku melalui kehadiran graviti. Tindak balas ini penting dalam menyebarkan kehangatan di seluruh bumi, namun ia tidak dapat berlaku di ruang angkasa yang tidak ada graviti.

Perkara-perkara sebegini adalah antara yang dipertimbangkan oleh Elisabeth Abel, seorang jurutera haba yang bertugas dalam projek DART NASA, ketika beliau menyiapkan jentera-jentera dan peralatan untuk perjalanan-panjang merentas ruang angkasa. Menurutnya ketika bekerja di Parker Solar Probe (Prob Suria Parker), keadaan di ruang angkasa sememangnya seperti yang dinyatakan di atas.

Sebagaimana yang boleh kita teka menerusi namanya, Parker Solar Probe merupakan sebahagian daripada misi yang dilancarkan oleh NASA untuk mengkaji matahari. Prob ini memfokuskan pada lapisan luar atmosfera matahari, dipanggil sebagai corona lalu mengumpulkan data tentangnya. Pada April 2019, prob tersebut berada sekitar 24 juta kilometer dari matahari, jarak yang paling dekat pernah dicapai oleh prob berkenaan. Pelindung haba yang memenuhi satu sisi prob berkenaan berkemungkinan menjadi faktor penting bagi kejayaan tersebut.“Fungsi pelindung haba tersebut,” ujar Abel, “adalah untuk memastikan tiada radiasi suria dapat menyentuh mana-mana bahagian pada prob berkenaan.” Maka, walaupun pelindung haba itu menerima suhu setinggi 121℃ daripada matahari, badan prob itu sendiri kekal sejuk, iaitu sekitar -150℃.

Sebagai ketua jurutera haba untuk DART, iaitu sebuah pesawat angkasa yang direka khusus untuk bertembung dengan asteroid lalu meletupkannya, Abel mengambil langkah praktikal untuk menangani suhu di ruang angkasa. Variasi suhu ekstrim di antara sejuk beku dan panas mendidih memberikan cabaran yang bukan kecil. Sebahagian daripada badan pesawat angkasa itu perlukan kelengkapan bantuan untuk mengekalkannya bersuhu sejuk, sementara bahagian lain pula memerlukan peralatan yang membantunya kekal hangat.Persiapan untuk perubahan naik-turun suhu pada skala ratusan darjah mungkin kedengaran sangat mencabar, namun begitulah keadaan alami di ruang angkasa. Keanehan yang paling hakiki sebenarnya terletak pada bumi; di kala suhu yang terlampau sejuk dan terlampau panas, atmosfera bumi masih jua mampu mengekalkan kesederhanaan suhu, paling tidak sehingga sekarang. DIOLAH DAN DITERJEMAHKAN DARI:Donavyn Coffey. (24 Jun 2019). Why is space so cold if the sun is so hot? Popular Science. https://www.popsci.com/why-is-space-cold-sun-hot/


Asoka – Maharaja Maurya Yang Memilih Jalan Damai

Bagi peminat filem Hindustan dan sejarah India, pasti tidak akan lupa filem Asoka yang ditayangkan pada tahun 2001. Filem yang menampilkan Shah Rukh Khan sebagai Maharaja Asoka menceritakan bagaimana maharaja ketiga Empayar Maurya itu meluaskan kekuasaannya dan seterusnya, memeluk agama Buddha dan memilih jalan damai. Tetapi bagi yang ingin tahu selok-belok empayar ini pasti tertanya-tanya, siapa Asoka di mata sejarah?

Asoka dan Empayar Maurya

Sebelum mengenali maharaja ketiga Empayar Maurya ini, adalah elok kita mengenali terlebih dahulu empayar berkenaan. Empayar Maurya ditubuhkan oleh Chandragupta Maurya yang juga nenda kepada Asoka. Semasa empayar berada di puncak kegemilangannya, Empayar Maurya bukan saja berkuasa di India tetapi juga mempunyai wilayah jajahan di Pakistan, Afghanistan, Bhutan, Nepal, Bangladesh dan sebahagian kawasan di Iran. Kebanyakan aktiviti perluasan kuasa ini berlaku semasa era Maharaja Chandragupta.

Asoka merupakan putera kepada maharaja kedua Empayar Maurya, Bindusara dan Subhadrangi/Dharmma (isteri yang bertaraf rendah di sisi maharaja). Selain mempunyai seorang adik, baginda mempunyai beberapa orang abang tiri. Menurut satu legenda, bagi memastikan tuntutannya terhadap takhta tidak terjejas, Asoka berlawan dan membunuh 99 orang saudaranya demi memastikan takhta Maurya menjadi miliknya. Hanya seorang saja adiknya bernama Vitashoka yang dibiarkan hidup.

Tetapi yang pasti, sejak dari awal Asoka sudah menunjukkan kebijaksanaannya sebagai seorang panglima perang dan pentadbir yang baik. Walau bagaimanapun, berikutan statusnya yang dinyatakan di atas, peluang baginda untuk menaiki takhta agak tipis. Ini berikutan abang-abang tirinya dilihat mempunyai kelebihan untuk mengambilalih takhta. Namun, kemampuan Asoka sudah menimbulkan kecurigaan mereka kerana mereka bimbang ayahanda mereka menyerahkan takhta kepadanya. Dan orang yang bakal mengalami kerugian banyak dari semua ini ialah putera sulung Bindusara, Susima. Ini mendorongnya untuk menghapuskan Asoka dari mencabar tuntutannya ke atas takhta Maurya.

Bagi menjayakan rancangan ini, Susima menyakinkan ayahandanya untuk menghantar Asoka menghapuskan pemberontakan di Taxila. Tetapi plot baginda tidak menjadi kerana sebaik adindanya itu tiba di Taxila, Asoka disambut dengan tangan terbuka oleh penduduk wilayah dan sebarang elemen pemberontakan berjaya dipatahkan tanpa sebarang pertumpahan darah. Susima yang terdesak menghasut Bindusara membuang Asoka dan ini menyebabkan putera raja Maurya itu menghabiskan tempoh dua tahun dalam buangan. Tetapi tempohnya dalam buangan tidak bertahan lama kerana selepas itu, berlaku pemberontakan di wilayah Ujjain yang memaksa Bindusara memanggil semula Asoka. Walaupun berjaya menghapuskan pemberontakan di Ujjain, baginda mengalami kecederaan semasa berperang. Untuk mengelak kecederaannya diketahui Susima, Asoka dirawat secara rahsia oleh sami-sami Buddha. Menurut para sejarawan, ini sebenarnya pertemuan pertama baginda dengan ajaran agama Buddha.

Pada tahun 272 Sebelum Masihi (BC), Bindusara jatuh gering dan mangkat. Kemangkatan baginda menyebabkan berlakunya perebutan takhta antara putera-putera raja Maurya termasuk Asoka dan Susima. Tetapi pada akhirnya, baginda muncul sebagai pemenang dan menduduki takhta pada tahun 269 BC. Selepas menaiki takhta, baginda meneruskan dasar perluasan kuasa Empayar Maurya untuk lapan tahun berikutnya dari Assam di Timur hingga Balochistan di Barat, dari Pamir Knot di Afghanistan di utara hinggalah semenanjung di selatan India kecuali wilayah Tamil Nadu dan Kerala. Ini kerana pada ketika itu, dua wilayah tersebut diperintah oleh tiga kerajaan lama Tamil.

Era awal pemerintahan

Semasa tahun-tahun awal pemerintahannya, baginda mempunyai tabiat panas baran dan tidak berperikemanusiaan. Berdasarkan satu legenda, pada satu ketika Asoka mahu menguji kesetiaan para menterinya dengan memerintahkan mereka memotong semua pokok bunga dan buah serta tidak memotong pokok yang berduri. Bila mendengar perintah Asoka itu, mereka menjadi keliru dan mempersoal arahan baginda. Selepas dipersoal bukan sekali tetapi tiga kali, baginda yang sudah hilang sabar mengeluarkan pedang dari sarungnya dan memenggal lebih 500 menteri yang ada pada ketika itu. Selain ini, Asoka juga dikatakan bertanggungjawab membina ruang seksaan yang dipanggil Neraka Asoka. Binaan ini dibuat atas permintaan pertanda baginda yang baru dilantik Girika dan inspirasi binaan ini diambil dari lima seksaan neraka berdasarkan kepercayaan agama Hindu.

Berdasarkan satu legenda, salah satu mangsa Girika ialah seorang sami Buddha bernama Samudra. Walaupun diseksa berkali-kali oleh Girika, Samudra tidak mengalami sebarang kecederaan dan berita tersebut sampai ke pengetahuan Asoka. Baginda kemudiannya bertemu dengan sami Buddha tersebut di mana baginda disuruh bertaubat dan membina 84,000 stupa berdasarkan ajaran Buddha. Terkesan dengan peristiwa tersebut, baginda bertaubat, merobohkan ruang seksaannya dan membunuh para pertanda yang menjalankan hukuman.

Tetapi kisah Asoka memeluk agama Buddha tidak terhenti di situ saja. Menurut satu lagi versi dan diyakini para sejarawan, peristiwa tersebut berlaku semasa proses perluasan kuasa Empayar Maurya di Kalinga. Selepas berjaya menewaskan Kalinga dan memaksa mereka tunduk dengan kekuasaan Maurya, Asoka pergi ke ibu negeri Kalinga untuk meninjau kemusnahan. Apabila mendapat tahu jumlah mangsa yang terbunuh dan kemusnahan yang melanda kerajaan berkenaan, ini ternyata mengganggu maharaja tersebut. Ini menyebabkan Asoka enggan lagi memilih cara keganasan dan memutuskan memeluk agama Buddha.

Pemerintahan pasca-Kalinga

Selepas Kalinga, baginda boleh dikatakan berkuasa di India kecuali di wilayah selatan. Tidak diketahui apa punca Asoka enggan meneruskan proses perluasan kuasanya di situ tetapi ada berspekulasi ia berkemungkinan berpunca dari peristiwa yang disaksikan baginda semasa di Kalinga. Yang pasti, baginda menghentikan dasar perluasan kuasa dan menjadikan empayarnya sebagai sebuah empayar yang kaya dan makmur untuk tahun-tahun mendatang.

Salah satu edik baginda yang paling terkenal ialah Edik Asoka. Edik yang diukir pada batu-batu dan dinyatakan dalam pelbagai dialek atau bahasa ini menyatakan keinginan baginda yang harus diketahui rakyat. Berikut kandungan Edik Asoka:

1. Kebebasan dan toleransi beragama.
2. Membantu golongan miskin dan orang tua.
3. Menubuhkan pusat perubatan bagi manusia dan haiwan.
4. Taat kepada ibu bapa.
5. Menghormati golongan yang lebih berusia.
6. Bersikap pemurah terhadap pendeta dan ajaran agama.
7. Menanam pokok buah dan teduhan.
8. Menggali perigi-perigi bagi kegunaan para pengembara.

Bagaimanapun, tidak semua menyambut baik edik yang dikeluarkan Asoka ini. Golongan pendeta Brahman misalnya menyifatkan edik berkenaan menyukarkan mereka mengadakan pelbagai upacara keagamaan membabitkan korban binatang. Begitu juga dengan golongan pemburu dan nelayan yang menyifatkan edik berkenaan mengancam sumber mata pencarian mereka. Golongan petani miskin turut menyifatkan edik tersebut menyusahkan mereka dalam membersihkan kawasan kebun dan mengerjakan tanaman mereka.

Cerita tradisi Buddha banyak menceritakan pelbagai legenda tentang Asoka dari peristiwa memeluk agama berkenaan hinggalah sokongan bagi misi dakwah agama berkenaan di Greece, Mesir dan Syria. Satu cerita menunjukkan Asoka menghantar sekumpulan sami Buddha untuk menubuhkan sebuah sekolah bernama Sthaviravada di Sri Lanka pada tahun 240 BC. Bagaimanapun, agak sukar untuk mengesahkan kisah-kisah ini benar-benar berlaku atau tidak kerana cerita-cerita ini suka membesar-besarkan perilaku Asoka sebelum memeluk agama Buddha dan jasanya terhadap agama berkenaan.

Yang pasti, sejarawan yakin Asoka memilih jalan sama yang dilakukan Constantine atau Akhenaten bagi mengukuhkan kekuasaan kerajaan masing-masing: menjadikan agama pilihan mereka sebagai agama rasmi negara atau empayar. Dalam kes Asoka, baginda menjadikan agama Buddha sebagai agama rasmi Empayar Maurya dan menggalakkan aktiviti penyebaran agama berkenaan. Baginda juga dilihat tidak keberatan menerima nasihat para sami Buddha dalam soal pemerintahan. Berdasarkan kajian, agama Buddha pra-era Asoka boleh dianggap kecil dan terhad. Ini dibuktikan menerusi kekurangan bukti arkeologi berkenaan agama Buddha dari peristiwa kematian Gautama Buddha hinggalah era Asoka. Selepas era baginda, banyak bukti yang menunjukkan kewujudan agama berkenaan di India.

Legasi

Mitos dan legenda yang menyelubungi kisah Asoka kemudiannya menjadi model inspirasi dan pemerintahan yang jujur kepada para pemerintah dari Sri Lanka hinggalah Jepun. Misalnya kisah Samudra yang memerintahkan baginda membina 84,000 stupa, kisah tersebut dijadikan inspirasi kepada para pemerintah terkemudian terutama di China dan Jepun yang meniru inisiatif Asoka dalam soal pemerintahan dan keagamaan.

Tetapi jika apa yang diimpikan Asoka itu akan bertahan lama, jawapan kepada soalan itu adalah tidak. Selepas mangkat pada tahun 232 BC, Empayar Maurya hanya dapat bertahan selama 50 tahun sebelum akhirnya binasa. Ini berlaku selepas maharaja terakhir Maurya, Brihadratha dibunuh oleh panglima perangnya sendiri Pushyamitra Shunga semasa baginda memeriksa barisan kehormatan.

Pushyamitra kemudiannya menubuhkan dinastinya sendiri yang wujud dari 185 hingga 75 BC di mana ia hanya dapat memerintah sebahagian kecil wilayah yang pernah membentuk jajahan luas Empayar Maurya. Sementara agama Buddha pula mati selepas kemangkatan Asoka tetapi tersebar di luar India terutama di Asia Timur dan Asia Tenggara sehingga menjadi sebahagian dari agama dunia yang diketahui hari ini.

SUMBER

1. Violatti, Cristian. (2018). Ancient.eu. Ashoka the Great. https://www.ancient.eu/Ashoka_the_Great/

2. DHWTY. (2015). Ancient-Origins.net. Ashoka the Great: From Cruel King to Benevolent Buddhist. https://www.ancient-origins.net/history-famous-people/ashoka-great-cruel-king-benevolent-buddhist-004259


Pembatalan Puasa Ramadhan Dan Hukumnya

Memandangkan kita semua sebagai Muslim sedang menjalani ibadah puasa dalam bulan Ramadhan, penulis ingin mengingatkan tentang beberapa hukum atau pantang larang berserta hukuman atau denda atas kesalahan menurut mazhab feqah kita iaitu Mazhab Syafie. Marilah sama-sama kita ulangkaji hukum yang berkaitan puasa Ramadhan.

Perkara yang membatalkan puasa

Golongan yang wajib menggantikan puasa mereka

Golongan yang wajib membayar Fidyah

Bersetubuh di siang hari dalam bulan Ramadhan

Dengan kedatangan Ramadhan pada kali ini akan memberikan manfaat yang banyak pada kehidupan kita secara maddi dan maknawi. Hayatilah dan bergembiralah dengan kedatangan Ramadhan, bulan yang berkat dan penuh dengan menu ibadah. Semoga amal ibadah kita semua diterima Allah Subhanahu wa Taala. Ameen.

P/S – sebarang pertanyaan lanjut, sila rujuk pihak yang berkaliber.

Rujukan:


Arkeologi Kematian Dan Pengebumian Masyarakat Awal Semenanjung Malaysia

Malaysia merupakan sebuah negara yang menyimpan banyak rahsia khazanah perkembangan manusia awal yang mendiami kawasan Asia Tenggara atau khususnya di kawasan Kepulauan Melayu. Rata-rata antara kita biasa membaca atau mendengar hal berkenaan kajian arkeologi yang cukup sinonim dalam penerokaan zaman prasejarah. Namun, pernahkah kita terfikir tentang cara atau kaedah masyarakat terdahulu mengebumikan mayat manusia atau kita rasa cara mereka sama sahaja seperti zaman kita sekarang? Jawapannya sudah tentulah tidak, sedang corak pemerintahan, berpakaian, dan kehidupan sosial yang lain juga berubah mengikut peredaran zaman, tidak ketinggalan aspek pengebumian mayat turut mengalami evolusinya sendiri.

Maka, artikel ini akan membawa anda menelusuri adat kematian masayarakat awal yang mendiami Semenanjung Malaysia suatu ketika dahulu. Penyelidikan arkeologi boleh merungkai rahsia kehidupan masyarakat silam melalui kajian arkeologi kematian dan pengebumian dengan mengenalpasti dan meneliti corak pengebumian dan tahap kepercayaan masyarakat pada waktu itu. Ahli arkeologi memerlukan teori untuk menyatakan perkaitan antara data pengebumian yang terhad dengan bentuk perlakuan manusia pada masa silam. “Sekitar abad ke-18 dan 19, pengebumian telah menjadi subjek kajian arkeologi yang terpenting ketika melakukan ekskavasi tapak-tapak yang berpotensi untuk dikaji” (Chapman, Kinnes & Randsborg, 1981).

Tapak kajian arkeologi di Malaysia telah membuktikan pelbagai penemuan kubur dan rangka manusia. Dicatatkan bentuk pengebumian paling awal yang diamalkan adalah pada zaman Epi-Paleolitik atau Hoabinhian lebih 10,000 tahun dahulu, penguburan zaman Neolitik pula ditemui kira-kira 6,000 tahun dahulu manakala zaman logam pula mencatatkan amalan pengebumian berlaku sekitar 500 tahun sebelum Masihi.  Sementara itu, Zuraina Majid telah memulakan semula ekskavasi di kawasan Lenggong sekitar 1980-an yang kemudiannya membawa kepada penemuan fosil terpenting iaitu rangka Manusia Perak di Gua Gunung Runtuh, Perak pada tahun 1990. Penemuan rangka manusia prasejarah ini telah menjadi sumber terpentin bagi mengenalpasti corak kehidupan masyarakat lampau menjalani kehidupan seharian seperti mencari makanan, tempat tinggal, adat kepercayaan dan corak pengebumian yang diamalkan pada ketika itu.

Di Semenanjung Malaysia, kajian arkeologi mengenai kematian dan pengebumian menjadi lebih menarik dengan penemuan beberapa bukti rangka manusia yang ditanam bersama dengan barang perhiasan, alatan batu dan bekalan makanan seperti daging haiwan di Gua Gunung Runtuh, Perak, Gua Harimau, Perak, Gua Cha, Kelantan dan Gua Peraling, Kelantan. Terdapat juga penemuan seperti kubur kepingan batu, tembikar dan gendang Dongson yang digunakan sebagai tempat penyimpanan mayat oleh masyarakat yang terkemudian daripada itu. Dalam pada itu, penemuan kubur dan rangka manusia di kawasan tertentu juga dapat menentukan pemilihan kawasan tempat tinggal oleh masyarakat terdahulu dengan mengambil kira beberapa faktor seperti perlindungan daripada binatang buas, perubahan cuaca dan bencana alam.

Kaitan Tahap Kepercayaan Dan Amalan Pengebumian Di Semenanjung Malaysia

Masyarakat awal yang mendiami Semenanjung Malaysia telah dikenalpasti bermula pada zaman Paleolitik, Mesolitik, Neolitik hingga zaman Logam. Corak pengebumian mayat bagi masyarakat pada ketika itu kebanyakannya bergantung kepada kepercayaan mereka terhadap kehidupan selepas mati. Oleh sebab itu, mayat-mayat ini ditanam bersama dengan bekalan makanan dan barang perhiasan. Adat dan kepercayaan dalam proses penguburan mayat ini berbeza mengikut zaman sebagai contoh; masyarakat Epi-Paleolitik menggunakan kaedah pengebumian secara melentur (flexed burial) dan ketika zaman Neolitik, masyarakat menguburkan mayat dalam keadaan memanjang (extended burial).

Pengebumian melentur dilakukan dengan cara membengkokkan lutut mayat ke dagu sama ada secara mengiring atau terlentang seperti Manusia Perak (Perak Man) manakala penguburan secara memanjang pula dilakukan dengan membaringkan mayat dalam keadaan terlentang dengan tangan diluruskan ke sisi badan mayat. Pada zaman logam pula, terdapat bentuk pengebumian kubur kepingan batu yang disusun sebagai keranda untuk menutupi mayat. Selain itu, terdapat juga pengebumian yang menggunakan gendang Dongson yang ditanam bersama manik-manik perhiasan. Lokasi pengebumian atau penguburan masyarakat silam biasanya dilakukan di kawasan yang tertutup seperti di dalam gua atau di kawasan terbuka berhampiran pintu gua. Hal ini berkait rapat dengan kawasan tempat tinggal manusia ketika itu yang menghuni gua bagi mengelak daripada bencana alam seperti banjir kerana kedudukan yang tinggi dari paras air.

Terdapat dua tahap pengebumian masyarakat awal iaitu pengebumian tahap pertama yang mana mayat ditanam terus ke dalam tanah sementara pengebumian tahap kedua pula dengan menggunakan medium lain untuk menyimpan mayat seperti pasu, tembikar, perahu atau di dalam kubu. Beberapa kubur tahap pertama yang dikebumikan secara meringkuk (melentur) atau kubur tahap kedua ditemui di kawasan penempatan zaman Hoabinh. Tapak pengebumian itu tidak mempunyai bekal kubur tetapi salah satu kubur jenis melentur yang dipercayai milik seorang lelaki telah ditemui bersama dengan pelapik batu seperti bantal.

CONTOH/BUKTI TAPAK PENGEBUMIAN MASYARAKAT AWAL

Gua Gunung Runtuh, Lenggong, Perak

“Manusia Perak telah dijumpai di kawasan ini dalam keadaan 90% sempurna pada kedalaman kubur antara 80-100 cm dari permukaan tanah” (Mohktar Saidin, 2012). Kerangka manusia ini dipercayai berasal daripada keturunan Australo-Melanesoid yang hidup sekitar 10,000 hingga 11,000 tahun dahulu. Beliau dipercayai seorang lelaki dan merupakan kerangka manusia tertua yang pernah dijumpai di Asia tenggara dalam keadaan yang lengkap dari sudut anatominya sebagai manusia moden iaitu Homo Sapien. Manusia Perak ini juga merupakan penemuan manusia zaman Paleolitik pertama yang dijumpai di rantau ini dan dikebumikan mengikut amalan tradisi masyarakat Paleolitik.

Dari sudut penguburannya, Manusia Perak dikebumikan dalam bentuk melentur (flexed burial) yang mana kakinya dilipat seakan posisi bayi di dalam kandungan. Manusia Perak dipercayai mempunyai kecacatan genetik iaitu Brachimesophlangia type A2 yang menyebabkan kerangka badan di sebelah kiri badan menjadi lebih pendek dari bahagian kanan badan. Ketika hayatnya, Manusia Perak dipercayai sebagai seorang ketua bagi pengikutnya kerana meninggal dunia sekitar usia 40-45 tahun sedangkan manusia ketika itu hidup sekitar 20-30 tahun sahaja. “Ini membuktikan bahawa beliau hidup lebih lama dan dijaga dengan rapi oleh kaum serta berupaya untuk memindahkan keupayaan hidupnya kepada beberapa generasi seperti kaedah memburu dan cara mencari herba atau ubat-ubatan” (Zuraina Majid, 2003).

Beliau dikebumikan dengan cermat dalam posisi fetus bersama dengan bekalan makanan seperti daging babi hutan, monyet, biawak, kura-kura, rusa, harimau bintang dan rusa serta alatan batu dan cengkerang. Ini menunjukkan bahawa masyarakat pada ketika itu telah membawa konsep ideofak (artifak yang memberi fungsi idea atau kepercayaan) dengan mempercayai kehidupan selepas mati yang membuatkan mereka percaya bekalan yang ditanam bersama mayat dapat digunakan oleh si mati dalam kehidupan di alam lain. Bekal kubur dipercayai berperanan sebagai sosiofak (artifak yang berfungsi secara sosial) kerana penyimpanannya bersama mayat menjadi lambang kepada ketinggian status atau kedudukan individu itu dalam masyarakat. Selain itu, aspek ekofak (artifak yang ditemui berdasarkan sumber alam/bukan ciptaan manusia) juga dapat dilihat dalam proses pengebumian melalui penemuan tulang dan sisa daging haiwan yang menunjukkan kelangsungan hidup masyarakat ketika itu bergantung kepada sumber hidupan hutan dan air (sungai).

Gua Cha, Ulu Kelantan, Kelantan

Tapak ini merupakan satu kawasan yang terpenting kerana telah merekodkan sehingga 45 tinggalan rangka manusia. Kajian di Gua Cha telah menunjukkan pendudukan masyarakat Hoabinhian sejak 10,000 tahun dahulu dan Neolitik sejak 4,000 tahun yang lalu. “Sieveking telah menemui lebih 37 rangka manusia dalam Gua Cha yang meliputi 14 rangka manusia zaman Hoabinhian dalam keadaan merengkok  (flexed burial) dan 23 rangka manusia Neolitik dalam keadaan melunjur (extended burial) yang disertakan dengan barangan tembikar, perhiasan, alatan batu juga sisa makanan” (Tamadun Prasejarah Malaysia, 2011).

Salah satu kerangka manusia yang dijumpai di Gua Cha oleh Sieverking (seorang pengkaji arkeologi terawal di Malaysia) pada tahun 1954 telah dikuburkan dalam keadaan telentang dengan tangan diluruskan ke sisi badan bersama alatan tembikar dan perhiasan diri. Barangan yang ditemui bersamanya ialah lima biji mangkuk tanah liat dan gelang tangan batu bersaiz besar di pergelangan tangan dan dianggarkan usia rangka ini sekitar 1,000 tahun sebelum masihi. Selain itu, corak pengebumian memanjang ini menunjukkan tradisi formal masyarakat Neolitik dalam upacara penguburan mayat yang diamalkan oleh mereka ketika itu.

Terdapat juga bentuk pengebumian mengikut amalan masyarakat Hoabinhian yang ditemui oleh Sieveking dengan perbezaan fizikal fosil berbanding zaman Neolitik yang mana rangka berwarna lebih cerah dan dikebumikan di kawasan sedikit berpasir serta kawasan tanah coklat. Sebaliknya rangka manusia zaman Hoabinh yang dikebumikan dengan kedalaman kubur yang lebih dalam dan keadaan tanah yang berwarna coklat gelap. Dengan ini, Gua Cha dapat dijadikan tapak penting dalam menganalisis persamaan dan perbezaan kehidupan masyarakat Hoabinh dan Neolitik mengikut peredaran zaman.

Gua Harimau, Lenggong, Perak

Pada tahun 1952, William Hunt telah menemui tapak pengebumian mayat di Gua Harimau dengan penemuan rangka manusia, beliung dan tembikar di sebuah gua kecil (5 kaki lebar 5 kalki tinggi) yang terletak kea rah selatan pintu masuk gua itu. Beliau menyatakan bahawa penemuan itu adalah merujuk kepada budaya zaman Neolitik. Dipercayai seorang kanak-kanak berusia antara 10-12 tahun yang mati dihempap stalaktik di dalam gua tersebut. Sekitar tahun 1987-1988, tujuh rangka manusia telah dijumpai dengan tiga rangka dalam keadaan tak sempurna manakala empat lagi hanya dalam bentuk pecahan dan serpihan tulang. Mayat-mayat ini dikebumikan dalam kedalaman antara 30-40 cm dari permukaan tanah dengan panjang sekitar 160 cm bersama dengan bekal kubu seperti tembikar tanah, alatan batuan beserta pemukul kulit kayu. Tulang rangka yang dijumpai itu dipercayai milik masyarakat yang hidup pada zaman Neolitik hingga zaman Logam.

Data analisa awal mendapati bahawa masyarakat ketika itu menjadikan kawasan pintu masuk gua sebagai tapak pengebumian. Ketujuh-tujuh rangka yang ditemui itu dikebumikan di tengah-tengah pintu masuk utama gua. Rangka pertama yang ditemui dalam keadaan lengkap tertiarap dan dihadapkan ke arah barat daya (serong utara-barat) dengan kepalanya mengiring ke arah timur. Hujung kakinya dialaskan dengan batu supaya lebih tinggi daripada bahagian lain. Rangka kedua pula ditemui dalam keadaan tidak lengkap iaitu dengan bahagian kaki dan sebelah tangan kiri tetapi kedudukannya sama seperti rangka pertama. Manakala rangka ketiga pula hanya ditemui dari bahagian badan hingga kepala sahaja serta empat rangka lagi dikesan dalam keadaan yang tidak jelas. Rangka-rangka ini juga turut dikebumikan bersama beal kubur seperti tembikar tanah, perhiasan badan, batu dan gangsa.

Gua Peraling, Ulu Kelantan, Kelantan

Terdapat empat tapak kubur yang ditemui di Gua Peraling yang dilabelkan dengan Gua Peraling 1 hingga 4. Tinggalan kerangka ini dijumpai dalam keadaan tidak sempurna di kawasan batu granit. Gua Peraling 1 menunjukkan perkuburan zaman Neolitik dengan hanya menemukan bahagian kaki sahaja dalam keadaan penguburan kaedah extended burial yang ditanam sedalam 20cm di dalam tanah dan dipercayai milik seorang lelaki berumur sekitar 20 tahun. Manakala tapak Gua Peraling 4 pula dijumpai dalam keadaan yang lebih baik dengan tulang-temulang yang hampir lengkap. Rangka mayat ditapak ini dipercayai dikuburkan dalam keadaan flexed burial dan merujuk kepada seorang individu berumur antara 25 hingga 35 tahun.

Jelaslah di sini bahawa bukti-bukti kerangka tulang manusia yang dijumpai di beberapa tempat di semenanjung Malaysia dapat mengesahkan kewujudan penempatan manusia sejak zaman awal kehidupan manusia lagi iaitu mulai zaman Paleolitik hingga zaman Logam. Selain itu, penemuan tapak kubur ini juga dapat merungkai adat dan kepercayaan masyarakat silam dalam menjalani kehidupan seharian mereka serta kepercayaan terhadap kehidupan selepas mati melalui adat atau corak pengebumian yang dilakukan. Bentuk pengebumian atau adat tradisi dalam menyempurnakan proses penguburan juga berbeza mengikut keadaan dan kepercayaan masyarakat pada zaman masing-masing tetapi turut juga meneruskan kesinambungan dalam aspek tertentu seperti mempercayai adanya kehidupan lain selepas mati.

BIBLIOGRAFI


Burung Kasawari: Burung Paling Berbahaya

Burung kasawari tergolong di dalam kumpulan burung yang tidak berkebolehan untuk terbang iaitu “ratite”. Kumpulan burung ini cenderung untuk mempunyai saiz yang sangat besar atau terma yang lebih tepat ialah “gigantism”.

Antara burung-burung besar yang tergolong di dalam kumpulan ini adalah seperti berikut:

– Elephant Bird ( Madagascar- pupus )– Burung Moas ( New Zealand- pupus )– Burung Unta ( Afrika )– Kasawari ( Papua New Guinea & Australia )– Emu ( Australia )– Kiwi ( New Zealand )– Rheas ( Amerika Selatan )– Tinamous ( Amerika Selatan )

Ia berevolusi puluhan juta tahun dahulu dan berasal dari benua besar yang dikenali sebagai Gondwana, iaitu setelah benua besar ini berpecah dari “super-continent” Pangaea, kira-kira 180 juta tahun dahulu.

Perpecahan benua Gondwana secara beransur-ansur akibat pergerakan plat tektonik, kini membentuk daratan Hemisfera Selatan, iaitu Antartika, Afrika, Madagascar, Australasia, Semenanjung Arab dan sub-benua India.

Spesies

Terdapat 3 spesies berbeza untuk burung kasawari dan ia adalah:

– Casuarius casuarius @ Southern Cassowary– Casuarius unappendiculatus @ Northern– Casuarius benneti @ Dwarf / Bennett

Southern Cassowary adalah yang paling besar saiznya diantara ketiga-tiga spesies kasawari ini.

Ketiga-tiga spesies kasawari boleh didapati di hutan hujan Papua New Guinea. Manakala hanya spesies “Southern Cassowary” sahaja terdapat di Australia.

Ciri-ciri

Kasawari merupakan burung ketiga tertinggi, hanya tewas ketinggiannya kepada burung unta dan Emu. Namun begitu, dengan purata ketinggian hampir 6 kaki ini, pasti mampu untuk membuatkan sesiapa sahaja berasa gerun mendekatinya.

Oh ya, kasawari betina lebih besar saiznya daripada burung kasawari jantan. Terdapat seekor kasawari betina yang mempunyai ketinggian 6’6 kaki dan seberat 76 kilogram.

Kasawari dewasa mempunyai bulu-bulu kasar berwarna hitam. Manakala anaknya pula mempunyai bulu berwarna coklat, serta terdapat jaluran hitam.

Bulu-bulunya juga sangat tebal, ini dikatakan untuk melindungi burung kasawari daripada persekitaran hutan hujan yang lasak dan pohon atau dahan yang berduri.

Seterusnya, ketiga-tiga spesies kasawari ini mempunyai pembentukan yang dikenali sebagai “casque” di atas kepalanya, turut dikenali sebagai helmet. Setiap casque ini berbeza untuk setiap kasawari dan menjadi tanda pengenalan (seperti belang pada harimau dan cap jari manusia).

Casque ini diperbuat daripada bahan seperti span pada bahagian dalamnya, dan diliputi oleh pembentukan keratin. Keratin adalah bahan yang sama membentuk kuku manusia.

Tiada siapa tahu apa fungsi casque ini. Namun menurut pakar ornitologi (pengkaji burung), casque ini menunjukkan umur serta tahap dominan bagi setiap kasawari. Ada juga mengatakan bahawa casque ini digunakan untuk mengesan bunyian “infrasound” untuk kasawari berkomunikasi.

Selain itu, terdapat sebuah teori mengatakan bahawa casque ini membantu burung kasawari membuat bunyi-bunyian unik seperti casque yang terdapat pada burung kenyalang.

Ada sebab mengapa burung kasawari ini digelar “the most dangerous bird” @ burung paling berbahaya.

Ini kerana burung kasawari mempunyai kaki besar yang sangat kuat. Selain itu, setiap satu kakinya juga dilengkapi oleh 3 jari dan salah satu daripada jarinya itu, mempunyai kuku tajam seakan belati sepanjang 4 hingga 5 inci.

Jika kasawari berasa terancam, ia mungkin akan menyerang dan menendang. Dengan kuku panjang dan tajam tersebut, ia dengan mudah dapat mengoyakkan dada serta abdomen manusia.

Kaki yang kuat juga bermakna kasawari berupaya untuk berlari dengan kelajuan 50 kilometer/jam. Ia juga mampu melompat setinggi 2 meter / 6-7 kaki ke udara. Oh ya, ia turut mampu berenang dengan baik.

Burung atlet?

Kehidupan

Burung kasawari adalah haiwan yang menghabiskan hidupnya bersendirian kecuali masa untuk mengawan. Kasawari tinggal di dalam kawasan masing-masing yang secara purata berukuran 0.5km sehingga 2km persegi.

Namun di Australia, terdapat catatan menunjukkan keluasan kawasan kasawari mampu untuk mencapai keluasan 7km persegi bagi setiap ekor.

Apabila seekor kasawari jantan bertemu jantan yang lain, mereka akan beradu tenaga sehingga salah seekor daripadanya beredar.

Manakala jika ia terjumpa kasawari betina, kasawari betina hanya perlu untuk mengembangkan bulu dan merenung tajam si jantan, menyebabkan kasawari jantan itu bertempiaran lari.

Pembiakan

Musim pembiakan tiba apabila makanan banyak didapati di lantai hutan, iaitu pada bulan Jun sehingga Oktober.

Kasawari betina yang sebelum ini hanya hidup bersendirian akan mula bertoleransi dengan kehadiran si jantan, dan tidak menghalaunya. Kasawari jantan akan berterusan mengekori si betina sehingga selepas proses mengawan.

Selepas mengawan, kasawari betina akan mengorek lubang pada tanah dan meliputinya sedikit dengan daun-daun. Ia kemudian akan bertelur sebanyak 3-5 biji untuk setiap “batch”, dan tahukah anda bahawa telurnya berwarna hijau? Kemudian, si betina akan beredar dari tempat itu dan mencari jantan lain untuk mengawan.

Seakan telah diceraikan, dan menjadi bapa tunggal, tanggungjawab untuk mengeramkan telur terletak di atas bahu kasawari jantan. Si jantan akan mengeramkan telur tersebut selama 60 hari.

Selepas telur itu menetas, kasawari jantan akan menjaga keselamatan, mengajar anak-anaknya erti kehidupan, dan bagaimana cara untuk memastikan kemandirian diri selama 8 hingga 10 bulan berikutnya.

Selepas anaknya mampu untuk berdikari dan hidup sendiri, kasawari jantan akan menghalau anak-anaknya itu tadi dan mula mencari pasangan baru.

Diet Pemakanan

Diet burung kasawari terdiri daripada buah-buahan pokok hutan serta haiwan-haiwan kecil seperti ular, katak, dan tikus. Ini menjadikan burung kasawari sebagai haiwan omnivor, namun makanan utamanya adalah buah-buahan. Mujurlah ia bukan karnivor seperti burung purba “Terror Bird” atau dinosaur Velociraptor.

Terdapat catatan menunjukkan diet kasawari terdiri daripada 238 spesies buah-buahan tumbuhan hutan. Dan 70 daripadanya hanya mampu untuk dimakan oleh burung kasawari sahaja, berikutan saiz buahnya yang sangat besar untuk dimakan oleh haiwan lain. (Ambil kira faktor penyebaran benih)

Selain itu, terdapat buah-buahan yang hanya boleh dimakan oleh burung kasawari kerana ia bertoksik untuk dimakan haiwan lain. Namun ia tidak memberi kesan toksik kepada burung kasawari, kerana kasawari dilengkapi oleh sistem penghadaman yang hebat.

Sistem penghadaman kasawari terdiri daripada beberapa enzim penghadaman, usus yang pendek, serta hati atau “liver” yang sangat aktif, berfungsi sebagai penapis dan pembuangan bahan bertoksik.

Usus yang pendek membantu mempercepatkan proses penghadaman serta berfungsi untuk menjaga struktur biji benih supaya tidak mudah rosak, menjamin percambahan.

Selain itu, terdapat sebuah kajian yang dijalankan membuktikan bahawa, terdapat satu spesies tumbuhan hutan yang biji benihnya hanya akan bercambah apabila melalui sistem penghadaman burung kasawari sahaja.

Burung kasawari akan memakan buah dari lantai hutan sebiji-sebiji, bukan hanya mematuk isinya sahaja. Selepas proses penghadaman isi buah, biji benih tersebut akan keluar melalui proses perkumuhan (tahi).

Kemudian, benih yang terdapat di dalam tahi itu, seterusnya akan bercambah dengan mudah, berikutan kehadiran nutrien, iaitu tahi kasawari itu tadi. Burung kasawari ini seolah-olah berperanan sebagai tukang kebun di hutan.

Terancam

Populasi burung kasawari dikelaskan sebagai terancam di Australia. Malah terdapat sumber mengatakan bahawa jumlah burung kasawari adalah lebih sedikit daripada jumlah panda di China.

Penurunan populasi adalah disebabkan oleh beberapa faktor dan ia adalah seperti berikut.

– Kehilangan habitat akibat pembangunan perumahan dan tanah pertanian.

– Pembahagian kawasan habitat akibat pembinaan jalan raya seterusnya menyebabkan banyak kasawari yang mati dilanggar oleh kenderaan.

– Kasawari kecil terdedah kepada serangan haiwan peliharaan seperti anjing.

– Kehadiran babi liar juga menyebabkan kehilangan kawasan habitat dan sumber makanan yang mencukupi buat kasawari.

-Dan yang paling tragis sekali adalah, tabiat manusia yang gemar memberi makan kepada burung kasawari. Ini menyebabkan perubahan sikap kasawari, ia menjadi lebih ‘jinak’ dan mengharapkan manusia untuk memberinya makan. Selain itu, ia akan mudah merayau ke kawasan sub-bandar, seterusnya terdedah kepada risiko dilanggar kenderaan dan digigit anjing.

Akhir kata, berikutan fakta-fakta yang disebutkan di atas, membuktikan bahawa burung kasawari memainkan peranan yang sangat penting dalam menjaga kepelbagaian bio tumbuh-tumbuhan di dalam habitatnya.

Rujukan:

Casowaries, Big Bird by Olivia Judson. Retrieved from: https://www.nationalgeographic.com/magazi…/…/09/cassowaries/

Cassowaries. Retrieved from: https://animals.sandiegozoo.org/animals/cassowary

Cassowaries. Retrieved from: https://www.wettropics.gov.au/cassowaries

Gondwana. Retrieved from: https://www.wettropics.gov.au/gondwana

Feathered giants and the split of Gondwana. Retrieved from: https://mappingignorance.org/…/feathered-giants-split-gond…/


Taman Tergantung Babylon

Taman Tergantung Babylon (juga dikenali sebagai Taman Tergantung Semiramis) merupakan salah satu daripada Tujuh Keajaiban Dunia. Ianya telah dibina oleh Raja Nebuchadnezzar II (604-562 BC).

Bagaimana rupanya taman tergantung Babylon? Seseorang pernah melukiskannya melalui sebuah puisi :

”Seseorang boleh minum jus buah di taman ini, hanya dengan menghidu aroma pokoknya sahaja.Ketika angin berhembus, daun-daun palma berguguran dibawa angin mengembang ke kolam-kolam air, lalu ke kota Babylon di bawahnya. Seluruh kota Babylon kelihatan sangat jelas dari puncak taman. Walaupun berada di dataran tinggi, namun seluruh tanaman disirami air setiap hari. Sistem pengairan taman ini sangat menakjubkan.”

Buah-buahan, bunga-bungaan, pelbagai haiwan dan air terjun, semuanya terdapat dalam taman gantung Babylon. Taman ini adalah amat menarik dan cantik sehingga kecantikannya menjadikan bualan penduduk yang ada pada ketika itu. Taman Gantung Babylon ini terletak di timur tebing berhampiran Sungai Euphrates, kira-kira 50km selatan Baghdad, di Iraq.

Tidak menghairankan sekiranya jika Philon, ahli falsafah Yunani yang gemar mengembara mencatatnya sebagai satu dari tujuh keajaiban kuno dunia. Taman ini boleh diibratkan seperti syurga dunia. Hedorotus pula mengatakan bahawa taman ini terletak di dalam kawasan istana yang dindingnya berselaput emas yang sangat tebal. Apa yang menariknya, akibat dibina begitu tinggi dari permukaan, ianya mewujudkan ilusi seperti sebuah taman yang tergantung.

Seperti mana Taj Mahal di India, yang dibina oleh Shah Jahan untuk Mumtaz Mahal, taman bergantung Babylon ini pun merupakan sebuah lambang cinta sejati.

Taman ini dibina oleh Raja Nabuchadnezzar kepada isterinya dikhas Amytis, permaisuri tercintanya yang berasal dari kerajaan Media. Kerajaan Media berpusat di pergunungan Persia (Iran). Amytis dambakan keindahan tempat asalnya, diantara hijaunya pergunungan, serta sejuknya tiupan angin.

Ini sangat berbeza dengan dengan Babylon yang terletak di padang pasir dan gurun yang tandus. Maka, demi mengubati kerinduan isterinya, terciptalah sebuah taman yang diibratkan seperti cebisan kayangan yang jatuh ke bumi.


Kegiatan Penterjemahan Dalam Tamadun Islam

Semenjak diutuskan Nabi Muhammad S.A.W. kepada umat manusia untuk menyebarkan risalah Islam, 2 sumber wahyu menjadi rujukan penting sebagai panduan iaitu Al-Quran dan Sunnah. Malah, Nabi Muhammad yang merupakan bangsa Arab semestinya bertutur dan memberi petunjuk menggunakan bahasa Arab, secara tidak langsung menjadikannya bahasa fundamental dan signifikan dalam agama Islam. Namun perlu ditegaskan, Islam bukan hanyasanya untuk bangsa Arab semata-mata tetapi Islam diutuskan kepada seluruh manusia tanpa mengenal warna kulit, bangsa dan budaya. Sepertimana firman Allah dalam Surah an-Nisa’ ayat 79 :

وَأَرْسَلْنَـٰكَ لِلنَّاسِ رَسُولًا ۚ وَكَفَىٰ بِٱللَّهِ شَهِيدًا

Maksudnya : “Dan Kami telah mengutus engkau (wahai Muhammad) kepada seluruh umat manusia sebagai seorang Rasul (yang membawa rahmat). Dan cukuplah Allah menjadi saksi (yang membuktikan kebenaran hakikat ini).”

2 sumber utama panduan dalam agama Islam tersebut dihurai panjang dan dibincangkan ilmu-ilmu yang terkandung di dalamnya seperti ilmu fiqh, ulum quran, mustolah hadis, aqidah, sejarah dan pelbagai lagi ilmu lain oleh para ulama dan cendekiawan Islam yang berbangsa Arab dan Parsi.

Faktor Berlakunya Kegiatan Penterjemahan

Kebanyakannya ditulis di dalam bahasa Arab juga. Seiring dengan pertambahan umat Islam daripada pelbagai bangsa dan budaya hasil dari perkembangan agama Islam, bahasa Arab tidak mampu dikuasai golongan ‘ajam (bukan bangsa Arab) dengan baik. Justeru, keadaan ini menuntut untuk berlakunya proses terjemahan karya atau manuskrip penting dalam ilmu agama supaya ianya dapat difahami oleh orang Islam yang bukan berbangsa Arab.

Selain itu, pertembungan budaya dan tamadun turut menjadi pemangkin kepada gerakan penterjemahan yang berkembang. Kedudukan Baghdad iaitu ibu kota pemerintahan Abbasiyyah adalah berdekatan dengan tamadun India dan juga Rom. Wilayah Islam di Andalus pula berjiran dengan kawasan Eropah. Dan hal ini membawa kepada pertembungan pelbagai budaya, bahasa, adat dan warisan.

Setiap tamadun memiliki pencapaian masing-masing dalam menghasilkan penulisan dan manuskrip. Justeru, aktviti penterjemahan menjadi satu langkah penting untuk meneroka dan  memahami  catatan keilmuan tamadun lain yang semestinya mereka menghadapi kesukaran membaca dalam bahasa yang berbeza intonasi dan simbol tulisannya. Di sinilah kita tidak boleh menafikan signifikasi aktiviti penterjemahan dan tamadun Islam yang berkembang memanfaatkan peluang ini dengan sebaiknya untuk memajukan kegiatan intelektual yang seterusnya menyumbang kepada kemajuan negara.

Aktiviti penterjemahan sebenarnya sudah lama berlaku sejak zaman Arab Jahiliyyah lagi iaitu sebelum diutuskan Nabi Muhammad sebagai Rasul namun ianya tidaklah begitu ketara dan serancak zaman kebangkitan tamadun Islam. Hal ini kerana orang Arab Jahiliyyah telah pun berkecimpung dalam aktiviti perdagangan yang merentas sempadan. Pedagang-pedagang Arab telahpun berdagang sehingga ke Cina, India, Parsi, Ethiopia, Rom dan lain-lain. Justeru, interaksi budaya bersama masyarakat dari tamadun selain Arab turut berlaku.

Tidak terkecuali juga dengan kemunculan ramai penyair-penyair Arab. Mereka melantunkan puisi dan gurindam yang banyak menggunakan elemen-elemen yang tiada atau jarang dijumpai di tanah Arab seperti gajah, kera dan serigala. Semestinya istilah-istilah ini diketahui oleh mereka melalui terjemahan dari penceritaan komuniti tamadun lain.

Selepas kedatangan Islam, Nabi Muhammad menggalakkan dan menyuruh para sahabatnya untuk mempelajari bahasa asing demi tujuan dakwah dan diplomasi bersama kerajaan lain. Misalnya, Zaid ibn Thabit yang menguasai bahasa Hebrew untuk tujuan meluaskan dakwah ke bangsa Yahudi.

Tujuan Penterjemahan

Secara umum, aktiviti penterjemahan ini merangkumi satu objektif asas iaitu untuk memahami makna teks asal dan menukilkannya dalam bentuk laras bahasa yang baru. Misalnya, buku Kalilah wa Dimnah كليلة ودمنة  yang dikarang oleh Abdullah ibn al-Muqaffa’ pada kurun kedua hijrah semasa pemerintahan Abbasiyyah di Baghdad.

Karya ini adalah terjemahan dan adaptasi daripada tamadun India yang asalnya ia ditulis dalam bahasa Sanskrit. Buku ini mengisahkan tentang pengembaraan 2 ekor serigala dan terdapat banyak pengajaran yang boleh diambil daripada cerita tersebut. Justeru, Ibnu al-Muqaffa’ menterjemahkannya ke dalam bahasa Arab dan mengikut uslub Arab tanpa mengubah makna yang ingin disampaikan dalam teks asal.

Kriteria dan Syarat Menjadi Penterjemah

Terdapat beberapa kriteria yang dikehendaki kepada penterjemah. Pertama, sarjana-sarjana yang menterjemah perlulah terlebih dahulu menguasai bahasa teks yang ingin diterjemah. Syarat ini adalah yang paling penting dan semestinya tanpa memahami bahasa asing tersebut, mustahil untuk penterjemahan itu berlaku.

Kedua, mereka juga perlu untuk menguasai bidang ilmu di dalam buku yang ingin diterjemah. Misalnya, karya yang ingin diterjemah berkaitan falsafah, maka mahu atau tidak, si penterjemah perlu mengetahui asas dan perbincangan ilmu falsafah supaya pengisian hasil terjemahan tidak menyimpang daripada makna yang dikemukakan penulis asal.

Ketiga, mereka semestinya juga menguasai asas bahasa yang ingin ditulis. Dan hal ini tidaklah terlalu sukar jika seseorang yang berbangsa Arab yang bertutur bahasa Arab ingin menterjemahkan karya Greek ke dalam bahasa Arab. Namun, segala aspek tatabahasa, kosa kata dan struktur ayat juga perlulah diambil berat dalam proses penterjemahan tersebut.

Penterjemahan di Era Umayyah dan Abbasiyyah

Sewaktu era pemerintahan Umayyah di Damsyik, Muawiyah bin Abi Sufyan amat gemar dalam mendengar dan membaca kisah tentang raja-raja dan pemimpin dari seluruh pelusuk dunia. Justeru, beliau mempunyai beberapa orang penterjemah dan tukang cerita seperti Amru bin Syuryah. Dan dikatakan maharaja Cina turut menghadiahkan kepada Muawiyah yang memimpin satu-satunya tamadun Islam ketika itu buku-buku yang diterjemah.

Seterusnya, Khalid bin Yazid bin Muawiyah antara pelopor awal kegiatan penterjemahan sewaktu era Umayyah. Khalid bin Yazid sanggup menolak takhta kepimpinan Umayyah semata-mata untuk menjalankan projek terjemahan dan beliau sangat obses dan cinta dengan ilmu pengetuan. Khalid antara yang terawal menterjemahkan perbahasan ilmu kimia, perubatan, astronomi dan sains ke dalam bahasa Arab. Di atas dasar kecintaan yang begitu mendalam terhadap ilmu, Khalid yang digelar sebagai Hakim al-Marwan turut mengarahkan sarjana-sarjana Arab  untuk menterjemah koleksi karya ahli falsafah Yunani dan bangsa Qibti (Mesir).

Berkata Ibn Kathir : “Khalid adalah seorang sosok yang berpengetahuan luas dan penyair yang hebat. Beliau menguasai ilmu kimia dan baginyalah segala khazanah pengetahuan dari ilmu alam dan sains kehidupan.”

Demikianlah juga dengan pemerintah dan pemimpin Islam selepasnya. Kebanyakannya amat mementingkan kegiatan ilmu dan aktiviti penterjemahan seperti Khalifah al-Mansur yang mengasaskan gerakan penterjemahan secara sistematik serta amat meminati bidang astronomi. Berkata al-Mas’udi : “al-Mansur adalah khalifah terawal yang menterjemahkan buku-buku Aristotle dari bidang mantik (ilmu logik) dan lain-lain lagi”. Khalifah Harun ar-Rasyid pula menubuhkan pusat intelektual Baitul Hikmah yang menjadi institusi terpenting dalam aktiviti penterjemahan dan penyalinan manuskrip.

Konklusinya, tamadun Islam membawa dimensi baru dalam bidang penterjemahan. Perkembangan yang berlaku memberi implikasi yang cukup besar dan mempengaruhi peradaban manusia. Namun, datangnya tentera Mongol yang menjarah dan memusnahkan khazanah ilmu Abbasiyyah menjadi detik hitam yang sangat dikesali. Buku-buku dan koleksi karya dicampak dan dibuang ke Sungai Furat demi membentuk jambatan untuk dilalui tentera-tentera kejam ini sehinggakan air sungai menjadi hitam pekat kesan dari dedakwat hitam yang terhakis. Sebahagiannya turut dibakar menjadi abu hitam. Sekiranya tinggalan ilmu Abbasiyyah masih wujud, tidak mustahil untuk kita menggapai kemajuan lebih awal dari Eropah.

Adlin Shaimi
Mahasiswa Tahun 2, Jabatan Sejarah & Tamadun Islam UM


Kisah Raja Sejong Melawan PPSMI Versi Tamadun Korea  Purba

Raja Sejong yang memerintah Joseon pada tahun 1419-1450 pasti sahaja dikenali oleh mana-mana rakyat Korea. Dalam banyak-banyak sumbangan baginda, sumbangan yang mungkin paling penting adalah penciptaan tulisan Hangeul. Kedua-dua tanah Korea: Korea Selatan dan Korea Utara, menyambut Hari Hangeul pada tarikh masing-masing 9 Oktober dan 15 Januari setiap tahun.

Pada zaman sebelum pemerintahan Raja Sejong, masyarakat tanah itu menyerap kaedah tulisan yang digunakan oleh orang Cina, iaitu tulisan Hanja sebagaimana tanah Melayu menyerap kaedah tulisan Arab-Parsi: tulisan Jawi. Penyerapan kaedah tulisan tamadun lain ke dalam tamadun sendiri bukanlah suatu masalah. Masalahnya ialah apabila sistem tulisan tersebut sangat tidak sesuai dengan bahasa sendiri.

Dalam rencana bertajuk “Sejujurnya Aku Lebih Suka Kawi Berbanding Jawi”, aku ada gariskan kelemahan-kelemahan Abjad Jawi dalam Bahasa Melayu yang tidak muncul dalam Bahasa Arab. Namun, kelemahan Abjad Jawi tidaklah begitu berat sehinggakan ia langsung tidak boleh digunakan dalam Bahasa Melayu. Malah, sedikit demi sedikit pembetulan telah diberikan agar ia lebih sesuai dengan Bahasa Melayu.

Namun, hal sedemikian tidak berlaku dalam Hanja di tanah Korea. Cubaan memuatkan tulisan Hanja dalam Bahasa Korea memang bermasalah. Masalah pertama yang paling ketara ialah Bahasa Cina langsung tidak sama dengan Bahasa Korea. Kata-kata fungsi dan imbuhan-imbuhan yang hanya wujud dalam Bahasa Korea tidak mampu diterjemahkan dalam Ideogram Hanja.

Hanja ialah sejenis tulisan yang memberikan lambang pada setiap makna. Menulis kata-kata fungsi bahasa Korea memerlukan lambang mereka yang sendiri. Masalah ini cuba diselesaikan oleh seorang sarjana pada zaman Silla bernama Seol Cheong dengan pengenalan kaedah Idu untuk menulis kata-kata fungsi serta imbuhan Bahasa Korea.

Namun, wujud pula masalah kedua yang lebih membimbangkan. Hanja itu sangat sukar untuk dipelajari. Jumlah lambang Hanja bukan sahaja seratus atau seribu, malah lebih banyak daripada itu. Ditambah pula dengan lambang-lambang khas untuk tatabahasa Korea! Kaedah Idu juga bukanlah tulisan yang mudah dipakai.

Disebabkan itu, ramai daripada kalangan masyarakat marhaen buta huruf. Yang boleh membaca dan menulis adalah daripada golongan yang berkemampuan mendapatkan pendidikan terutamanya golongan bangsawan.  Raja Sejong sangat prihatin akan hakikat ini maka mengarahkan sebahagian ahli Dewan Sarjana Dirajanya untuk mencipta sejenis tulisan yang sesuai dengan Bahasa Korea dan mudah dipelajari. Dengan itu, beliau berharap rakyatnya semakin celik huruf.

Namun, sementara Hangeul masih dalam pembikinan, ada segolongan lain daripada Dewan Sarjana Diraja yang membantah penciptaan tulisan baru. Bantahan itu diwakili oleh Choe Mal-Li dan dicatat dalam Sejong Sillok [Catatan Sejong] pada 1444. Tiga alasan dikemukakan oleh beliau: Yang pertama ialah berkaitan kehormatan mereka terhadap Cina. Yang kedua ialah mengatakan bahawa bangsa yang mempunyai tulisan sendiri selain yang digunakan oleh Cina adalah bangsa yang tidak bertamadun. Contoh-contoh yang diberikan ialah bangsa Mongol, Tangut, Jurchen, Jepun, dan Tibet.

Alasan yang ketiga ialah sebab ilmu-ilmu yang wujud pada waktu itu semuanya ditulis dalam tulisan Cina: “Sekiranya tulisan ciptaan ini digunakan dengan meluas, para kerani hanya akan mempelajarinya sahaja dan akan mengabaikan karya-karya kesarjanaan. […] Mungkin mereka mampu meneruskan kerja-kerja kerani mereka menggunakan tulisan ini, namun sekiranya mereka tidak mempelajari tulisan para sarjana, sesungguhnya mereka akan jahil dan tidak tahu membezakan antara yang hak dan yang batil.”

Walau bagaimanapun, Raja Sejong tetap meneruskan usahanya. Baginda menerbitkan Hunmin Jeongeum [Bunyi Tepat untuk Mengajar Rakyat] pada tahun 1446 untuk memperkenalkan kaedah tulisan yang baru itu. Nak bayangkan betapa mudahnya mempelajari Hangeul ini, seorang lagi ahli Dewan Sarjana Diraja, Cheong In-Ji menulis dalam penutup kata Hunmin Jeongeum: “Mereka yang bijak boleh mempelajarinya dalam satu siang manakala mereka yang lembab mungkin akan mengambil masa sepuluh hari.”

Kerja-kerja menulis dan menterjemah karya-karya digiatkan dengan rancak. Buku-buku yang dipilih untuk ditulis dan diterjemah itu mencerminkan pegangan sarjana pada waktu itu. Choe Se-Jin menterjemah buku-buku berkaitan adab, agama (ajaran Konfusius) dan Bahasa Cina. Raja Sejong pula mengarahkan buku petua pertanian ditulis untuk meningkatkan hasil tani. 85 jilid ensiklopedia perubatan yang mengandungi penawar untuk 959 penyakit juga ditulis.

Baginda Raja Sejong juga menggiatkan pembudayaan keilmuan seni, muzik, perbintangan, sains dan kejuruteraan dalam kalangan rakyatnya. Hal ini tidak menghairankan pun. Baginda Raja Sejong memang seorang yang meminati ilmu sejak kecil. Usaha baginda membawa tanah pemerintahannya kepada suatu Zaman Keemasan atas dasar kemajuan ilmu.

Hujah Choe Mal-Li ini mengingatkan aku kepada keadaan yang sedang dihadapi Malaysia pada masa ini. Ada segolongan sarjana yang menyokong dasar Pengajaran dan Pembelajaran Sains dan Matematik dalam Bahasa Inggeris (PPSMI) manakala segolongan yang lain membantahnya. Hujah para penyokong dasar PPSMI ini serupa dengan hujah yang dikemukakan oleh Choe Mal-Li sekurang-kurangnya dalam dua bentuk.

Bentuk hujah pertama ialah bagaimana mereka merendahkan kebolehan bahasa ibunda/tulisan tempatan untuk mengajarkan ilmu-ilmu penting yang diperlukan untuk membina tamadun ataupun negara. Bagi Choe Mal-Li, bangsa yang tidak mengikuti kaedah Cina, termasuk kaedah tulisannya, adalah tidak bertamadun dan bagi penyokong PPSMI, bahasa Melayu adalah bahasa kampung yang hanya sesuai untuk digunakan dalam perihal kesusasteraan, kemanusiaan dan bidang-bidang yang bukan dalam aliran teras.

Bentuk hujah kedua ialah bagaimana mereka menekankan lambakan sumber ilmu yang ditulis dalam sesuatu bahasa itu dan bagaimana ilmu tersebut itu harus diajarkan dalam bahasa karya-karya ilmiah tersebut. Dalam menyokong PPSMI, golongan ini menyandarkan kewajaran PPSMI dengan hakikat  bahawa banyak karya ilmiah ditulis dalam Bahasa Inggeris.

Golongan ini juga berpendapat bahawa mereka yang mempelajari sains dan matematik dalam Bahasa Melayu akan ketinggalan kerana tidak mampu membaca laporan penemuan-penemuan baru serta lambakan karya-karya ilmiah yang ditulis dalam Bahasa Inggeris. Begitulah juga Choe Mal-Li yang berpendapat mereka yang berjinak dengan Hangeul akan tidak mampu membaca karya-karya ilmiah yang ditulis dalam Hanja.

Namun, kisah Raja Sejong ini mengajar kita bahawa tahap keilmuan masyarakat itu akan naik sekiranya ilmu itu mudah dicapai oleh masyarakat tersebut, terutamanya masyarakat marhaen. Tulisan Hangeul itu mudah dibaca berbanding Hanja maka mana-mana anak bangsa Korea boleh terus sahaja merujuk mana-mana buku tempatan yang terkandung ilmu sekiranya berkeinginan menimba ilmu tanpa perlu mempelajari bahasa asing.

Hal ini juga bermakna, tidak kiralah wujud ataupun tidak lambakan karya ilmiah dalam bahasa asing, sekiranya kita ingin mengajarkan apa sahaja ilmu kepada anak-anak tempatan kita, ia haruslah diajarkan dalam bahasa ibunda mereka ataupun bahasa percakapan mereka setiap hari. Soal boleh ataupun tidak mereka menelaah lambakan karya ilmiah bahasa asing itu kurang pentingnya berbanding soal boleh ataupun tidak mereka memahami bahan ajaran yang sedang kita bentangkan.

DAFTAR RAJAHGambar Utama: David (2009) Sincheon @ Night, dipetik dari Flickr https://www.flickr.com/photos/randomwire/3944485166/in/photostream/ (Lesen CC: BY-NC-SA https://creativecommons.org/licenses/by-nc-sa/2.0/)

RUJUKAN:

Henthorn,
W.E. 1971. A History of Korea. New York: The Free Press.

Lee, P. H.
(ed.), Baker, D., Choe, Yong-Ho, Kang, H.H.W., & Kim, Han-Kyo. 1929.
Sourcebook of Korean Civilization Vol. 1: From Early Times to the Sixteenth
Century. New York: Columbia University Press.

Murthadza
Aznam. 2018. Sejujurnya Aku Lebih Suka Kawi Berbanding Kawi. The Patriots. https://www.thepatriots.asia/sejujurnya-aku-lebih-suka-kawi-berbanding-jawi/
[19 Jan 2018]

Tae,
Hung-Ha. 1958. Korea: Forty-Three Centuries. Seoul: Yonsei University Press.

New World
Encyclopedia. 2018, 27 Julai. Joseon Dynasty. www.newworldencyclopedia.org/entry/Joseon_Dynasty
[20 Okt 2018]

Saccone, R.
1993. Koreans to Remember: 50 Famous People Who Helped Shape Korea. Seoul:
Hollym Corp.